Gempa Bumi yang Menggegarkan

Untuk mendapatkan maklumat terkini, ikuti kami melalui Telegram

Gempa bumi ialah pergerakan mengejut permukaaan bumi yang disebabkan oleh pergerakan batuan di sepanjang garis sesar atau atas persempadanan plat tektonik. Garis sesar ialah rekahan atau zon rekahan pada batuan atau permukaan bumi yang telah mengalami pergeseran akibat pergerakan antara dua blok yang mempunyai arah pergerakan yang berlainan.

Sesar boleh dibahagikan kepada tiga kelompok utama, iaitu sesar normal, sesar songsang dan sesar mendatar. Sesar normal terjadi apabila dinding tergantung (hanging wall) relatif bergerak ke bawah terhadap foot wall, manakala sesar songsang berlaku apabila dinding tergantung relatif bergerak naik terhadap foot wall. Sesar mendatar pula merujuk pergerakan antara dua blok pada arah yang berlainan secara mendatar.

Plat tektonik ialah segmen keras kerak bumi yang disokong oleh bahan leburan yang dikenali sebagai magma di bawahnya. Disebabkan ini, plat tektonik bebas untuk menggelongsor antara satu sama lain.

Pergerakan antara plat tektonik tidak berlaku secara perlahan-lahan, sebaliknya pergeseran antara tanah dengan batu yang membentuk sempadan plat tektonik ini menyebabkan pergeseran itu berlaku secara tersentak-sentak. Pergerakan inilah yang menyebabkan berlakunya gempa bumi dan mengakibatkan daratan dan dasar lautan secara perlahan-lahan dibawa ke arah kedudukan baharu.

Sempadan plat ditandakan melalui lingkaran gempa bumi dan rangkaian gunung berapi. Antara plat utama yang melitupi seluruh kerak sfera bumi termasuklah Plat Afrika, Plat Antartika, Plat Indo-Australia, Plat Eurasia (meliputi Asia dan Eropah), Plat Amerika Utara (meliputi Amerika Utara dan Siberia timur laut), Plat Amerika Selatan dan Plat Pasifik. Di samping aktiviti pergerakan batuan, gempa bumi juga boleh terjadi akibat aktiviti gunung berapi.

Terdapat beberapa kaedah untuk mengukur ciri tertentu bagi kejadian gempa bumi, iaitu magnitud dan intensiti. Magnitud ialah ukuran kekuatan gempa bumi secara relatif berdasarkan rekod pergerakan maksimum seismograf, iaitu alat untuk merakam dan mengukur kekuatan gempa bumi. Semakin besar saiz kekuatan gempa bumi, semakin besar kemusnahan yang dibawa.

Intensiti pula ialah nombor bagi menjelaskan kesan sesuatu gempa bumi di permukaan bumi terhadap manusia, struktur binaan atau bangunan dan alam sekitar. Nombor yang digunakan ialah angka roman.

Intensiti gempa bumi diukur berdasarkan Skala Modified Mercally Intensity (MMI). Skala MMI dibangunkan oleh ahli seismologi, Harry Wood dan Frank Neumann pada tahun 1931. Skala MMI dipengaruhi oleh faktor magnitud gempa bumi, faktor jarak dari pusat gempa dan keadaan geologi.

Skala MMI juga merujuk reaksi utama seperti manusia terjaga daripada tidur, pergerakan perabot, keretakan pada struktur dinding hinggalah kerosakan yang menyeluruh. Yang berikut ialah skala MMI bagi gempa bumi:

Intensiti I – Gegaran tidak dirasai kecuali dalam keadaan tertentu oleh beberapa orang.

Intensiti II – Gegaran dirasakan oleh beberapa orang sahaja yang berada dalam keadaan pegun, terutamanya di tingkat atas bangunan tinggi. Objek ringan yang bergantungan akan bergoyang atau berayun.

Intensiti III – Gegaran dirasai nyata di dalam rumah atau bangunan tetapi tidak disedari sebagai getaran gempa bumi. Getaran seolah-olah seperti sebuah trak ringan bergerak dan jangka masa getaran boleh dianggarkan.

Intensiti IV – Gegaran dirasakan oleh ramai orang pada waktu siang dan malam, gegaran boleh menyebabkan beberapa orang terbangun. Tingkap, pintu dan pinggan mangkuk bergetar. Dinding kayu dan rangka bangunan berbunyi. Getaran seolah-olah seperti sebuah trak berat menghentam dinding.

Intensiti V – Gegaran dirasakan oleh hampir kebanyakan penduduk. Orang yang tidur boleh terjaga. Objek yang tidak stabil berubah tempat. Pintu berayun, terbuka dan tertutup. Bidai, bingkai gambar dan pokok bergoyang.

Intensiti VI – Gegaran dirasakan oleh semua penduduk. Kebanyakan orang terkejut dan berlari keluar dari bangunan. Berjalan dalam keadaan yang tidak stabil. Perabot bergerak dan berubah tempat, siling dan dinding retak. Kerosakan ringan berlaku.

Intensiti VII – Semua orang keluar dari rumah. Kerosakan ringan pada rumah dan bangunan yang dibina dengan struktur yang baik tetapi pada bangunan dengan struktur yang kurang baik akan terjadinya keretakan. Gegaran dirasai oleh orang yang menaiki kenderaan.

Intensiti VIII – Kerosakan pada bangunan yang mempunyai struktur yang kuat. Keretakan pada bangunan yang mempunyai struktur kurang baik. Dinding panel terkeluar daripada struktur rangka. Serombong dan monumen roboh. Air perigi atau kolam menjadi keruh. Orang yang menaiki kenderaan terganggu.

Intensiti IX – Kerosakan pada bangunan yang mempunyai struktur kuat. Rangka rumah menjadi tidak lurus dan banyak yang retak. Bangunan dan rumah berganjak dari lokasinya. Paip bawah tanah pecah.

Intensiti X – Kerosakan pada bangunan yang berstruktur kayu. Rangka bangunan dan rumah musnah. Terjadi rekahan di dalam tanah. Rel di landasan rosak. Tanah runtuh di kawasan yang curam dan berdekatan sungai.

Lingkaran Asia Pasifik ialah zon gempa bumi dunia. Hampir 90 peratus kejadian gempa bumi dunia berlaku di zon Lingkaran Api Pasifik. Tiada saintis mahupun agensi dalam dan luar negara dapat meramalkan kejadian gempa bumi. Gempa bumi juga tidak boleh dihalang atau dihenti.

Malaysia juga tidak terkecuali daripada ancaman gempa bumi. Malaysia telah merekodkan beberapa kejadian gempa bumi tempatan dan turut diancam gegaran akibat gempa bumi serantau. Gempa bumi kuat dengan magnitud 6.0 pernah berlaku di Ranau, Sabah pada 5 Jun 2015.

Selain itu, kedudukan Malaysia yang terletak berhampiran dengan dua sempadan pertembungan kepingan yang aktif keseismikannya, iaitu sempadan pertembungan antara Kepingan Indo-Australian dengan Kepingan Eurasian di sebelah barat dan sempadan pertembungan antara Kepingan Eurasian dengan Kepingan Laut Filipina di sebelah timur menyebabkan gegaran gempa bumi bermagnitud besar yang berpusat di sempadan pertembungan kepingan tersebut turut dirasai gegarannya di Malaysia.

Gegaran gempa bumi yang dirasai di pantai barat Semenanjung Malaysia adalah berpunca daripada gempa bumi bermagnitud besar yang berpusat di Sumatera dan Laut Andaman. Semenanjung Malaysia seperti di Bukit Tinggi, Jerantut, Temenggor, Kuala Pilah dan Malaysia Timur juga turut mengalami gempa bumi tempatan. Gempa bumi tempatan ini disebabkan wujudnya gelinciran atau garis sesar aktif di Semenanjung Malaysia, Sabah dan Sarawak.

Beberapa potensi garis sesar aktif yang telah dikenal pasti dilihat mempunyai hubungan dengan sesetengah kewujudan gempa bumi tempatan ini. Selain ancaman gempa bumi tempatan, Malaysia Timur juga terdedah kepada ancaman gegaran akibat gempa bumi yang berlaku di Filipina Selatan dan Sulawesi Utara.

Ancaman terbesar gempa bumi ialah kesan gegaran terhadap ketahanan struktur binaan buatan manusia. Runtuhan dan kerosakan struktur ini boleh menyebabkan kecederaan dan kematian. Mengimbau kembali impak gempa bumi yang berlaku di Ranau, Sabah lapan tahun lalu, 18 orang telah terkorban dengan kesemuanya direkodkan berlaku di Gunung Kinabalu.

Gegaran yang direkodkan berlaku sekitar 30 saat itu turut menyebabkan beberapa infrastruktur termasuklah 23 buah sekolah di enam buah daerah mengalami kerosakan. Rumah penginapan yang berhampiran dengan puncak gunung Kinabalu dan Masjid Besar Ranau antara yang mengalami kerosakan teruk. Gangguan bekalan air turut berlaku di Kundasang dan Ranau apabila beberapa batang paip dilaporkan pecah dan beberapa buah loji tadahan air turut mengalami kerosakan dan kebocoran pada tangki simpanan air.

Begitu jugalah situasi gempa bumi yang berlaku di wilayah Kahramanmaras, di selatan Turkiye, pada Isnin, 6 Januari lalu yang dianggap sebagai gempa bumi paling kuat sejak 1939. Lebih enam ribu struktur binaan runtuh dan berpuluh-puluh ribu orang telah terkorban setakat ini. Hingga kini, dilaporkan lebih 13 juta orang turut terjejas akibat gempa bumi yang berlaku.

Beberapa negara di rantau itu seperti Syria dan Lubnan dilaporkan turut merasai gegaran yang kuat dalam tempoh kurang 10 jam selepas gempa bumi itu berlaku. Sebagai rekod, gempa bumi yang paling kuat dicatatkan dalam sejarah adalah pada magnitud 9.5 yang pernah menggegarkan Chile pada tahun 1960. Empat tahun kemudian, gempa bumi dengan magnitud 9.1 pula melanda negeri Alaska, Amerika Syarikat. Tohoku di Jepun juga digegarkan dengan gempa bumi berukuran 9 skala Richter pada tahun 2011.


Waspada Produk Kosmetik Beracun dalam Pasaran

Untuk mendapatkan maklumat terkini, ikuti kami melalui Telegram

Kuala Lumpur – Dua produk kosmetik telah dikenal pasti mengandungi racun berjadual (merkuri) oleh Bahagian Regulatori Farmasi Negara (NPRA), Kementerian Kesihatan Malaysia (KKM), iaitu produk Karisma Turmeric Booster Cream dan Flashhskinzz Treatment Cream. NPRA ingin menggesa orang awam untuk mengelak daripada membeli dan menggunakan produk berkenaan bagi menghindari kesan sampingan yang memudaratkan.

Oleh yang demikian, Pengarah Kanan Perkhidmatan Farmasi KKM telah membatalkan notifikasi produk kosmetik tersebut dan kedua-dua produk ini tidak dibenarkan untuk dijual di Malaysia.

Menurut Ketua Pengarah Kesihatan Malaysia, YBhg. Tan Sri Dato’ Seri Dr. Noor Hisham Abdullah dalam satu kenyataan media, merkuri boleh diserap masuk ke dalam badan dan mampu merosakkan buah pinggang serta sistem saraf.

Selain itu, bahan beracun ini juga boleh mengganggu perkembangan otak kanak-kanak yang masih kecil ataupun yang belum dilahirkan. Pada masa yang sama, merkuri juga boleh mengakibatkan ruam, iritasi dan perubahan lain pada kulit.

Penjualan dan pengedaran kedua-dua produk ini hendaklah dihentikan dengan serta-merta kerana telah melanggar Peraturan-peraturan Kawalan Dadah dan Kosmetik 1984.

Menurut beliau, hukuman denda tidak melebihi RM25 000 atau penjara tidak melebihi tiga tahun atau kedua-duanya boleh dikenakan kepada individu yang melakukan kesalahan di bawah peraturan ini bagi kesalahan pertama, manakala hukuman denda tidak melebihi RM50 000 atau penjara tidak melebihi lima tahun atau kedua-duanya dikenakan terhadap individu yang melakukan kesalahan berikutnya.

Sementara itu, bagi syarikat yang melakukan kesalahan ini pula boleh dikenakan denda hingga RM50 000 untuk kesalahan pertama dan denda hingga RM100 000 untuk kesalahan yang seterusnya.

Orang awam yang menggunakan produk ini dinasihatkan agar menghentikan penggunaannya serta-merta. Dapatkan nasihat daripada ahli profesional kesihatan dengan segera jika mengalami sebarang ketidakselesaan atau kesan advers.

Bagi memastikan keselamatan penggunaan sesuatu produk itu, orang awam digalakkan untuk menyemak status notifikasi produk yang ingin digunakan melalui laman sesawang rasmi NPRA atau menerusi aplikasi NPRA Product Status yang boleh dimuat turun daripada Google Play Store.


Pertanian Pintar Menggunakan Teknologi Internet Benda Diperkenalkan

Alor Star –  Makmal MCMC-UUM MakerSpace, Pusat Pengajian Pengkomputeran, Universiti Utara Malaysia (UUM) terlibat dengan pembangunan aplikasi Internet benda (IoT) di Sekolah Kebangsaan Telaga Mas, Pokok Sena, Kedah baru-baru ini.

Felow Makmal MCMC-UUM MakerSpace, Suwannit Chareen Chit Sop Chit berkata, “Dalam projek ini, kami membangunkan aplikasi penyiraman sayur-sayuran yang dikawal dengan menggunakan telefon bimbit. Pembangunan projek ini bertujuan untuk memberikan pendedahan dan kesedaran berkaitan dengan teknologi IoT kepada warga SK Telaga Mas, khususnya guru dan pelajar tahap dua di sekolah tersebut.”

“Kini, warga SK Telaga Mas tidak perlu datang ke sekolah untuk menyiram sayur-sayuran seperti cili, bendi dan terung secara fizikal tetapi dapat mengawal penyiraman terus dari rumah melalui sambungan Internet,” ujarnya lagi.

Sistem penyiraman yang diperkenalkan ini menggunakan takungan air hujan yang dikumpulkan dari bangunan surau yang berhampiran dan air penyaman udara sekali gus menjimatkan penggunaan air di sekolah berkenaan.

Selain itu, pihak makmal MCMC-UUM MakerSpace turut menyediakan bekas untuk menghasilkan baja kompos yang boleh digunakan untuk membaja sayur-sayuran yang ditanam. Melalui sistem ini, sampah organik di sekolah dapat dikitar semula. Kelestarian ini bukan hanya meliputi penjagaan alam sekitar, malah merangkumi aspek pendidikan, sains dan keusahawanan.

Sementara itu, Guru Besar SK Telaga Mas, Puan Farahida Omar menyatakan bahawa program yang diperkenalkan ini bukan sahaja dapat memupuk inovasi dalam kalangan guru dan pelajar, malah konsep pertanian pintar dapat diajarkan kepada mereka.

Bekas tanaman yang digunakan terdiri daripada bahan yang dikitar semula seperti botol sabun pencuci, manakala sisa makanan dan tumbuh-tumbuhan dijadikan sebagai kompos.

Pada masa yang sama, pelajar tahun akhir program Sarjana Teknologi Maklumat, Sangetha Sandram yang  menyertai program ini berpendapat bahawa program seumpama ini sangat bermakna bukan sahaja kepada dirinya, malah dapat membantu komuniti pelajar di negeri Kedah khususnya agar melibatkan diri dengan aktiviti luar selain penumpuan utama diberikan dalam bidang akademik.


Mudahnya Penyampaian Maklumat melalui Perisian Pemvisualan Data

Untuk mendapatkan maklumat terkini, ikuti kami melalui Telegram

Sebagai penganalisis data, guru mahupun pelajar, teknik persembahan data sangat penting supaya penemuan atau idea yang ingin disampaikan lebih bermakna dan mudah difahami oleh khalayak. Teknik persembahan data menggunakan konsep pemvisualan ialah satu daripada cara yang paling berkesan untuk penyampaian sesuatu penemuan dan idea. Pemvisualan data ialah cara persembahan data yang diterjemah dalam bentuk grafik supaya lebih mudah difahami oleh pembaca.

Prinsip dalam Penghasilan Pemvisualan Data

Menurut Towards Data Science, terdapat lima prinsip bagi menghasilkan pemvisualan data yang menambat perhatian pembaca. Antaranya termasuklah penemuan yang dibentangkan itu benar, data yang menyokong penemuan tidak direka dan tidak melibatkan sumber penipuan.

Kedua, penganalisis data harus mengenali khalayak yang akan mendengar pembentangan atau membaca laporan penemuan. Dengan mengenali khalayak, penganalisis data dapat merangka visualisasi data dengan lebih berstruktur serta membina penceritaan yang lebih baik.

Ketiga ialah pemilihan carta, warna dan bentuk yang tepat dan sesuai dengan hasil penemuan atau idea. Hal ini dikatakan demikian kerana khalayak lebih tertarik dengan bentuk, warna dan corak yang membawa kepada penceritaan.

Seterusnya, penganalisis data harus memberikan penekanan terhadap hasil yang memberikan impak. Sebagai penganalisis data yang baik, keseluruhan penemuan tidak perlu diceritakan. Sebaliknya, hasil penemuan utama dan yang bermakna sahaja yang dibentangkan.

Pemilihan Carta, Plot dan Peta dalam Pemvisualan Data

Pelbagai carta, plot dan peta seperti histogram, plot ketumpatan, carta garis, carta pai, carta bar, plot selerak dan peta haba (heat map) boleh digunakan dalam pemvisualan data. Pemilihan carta, plot dan peta tersebut bergantung pada jenis data yang ingin diterjemahkan.

Sebagai contohnya, sekiranya sesuatu data melibatkan dua pemboleh ubah yang saling bertukar, maka carta pemboleh ubah yang merentasi masa, carta alir dan carta kawasan sesuai untuk digunakan.

Histogram, carta serak dan carta gelembung lebih sesuai untuk data nombor yang melibatkan tren. Carta pai dan carta donut pula sesuai bagi data yang melibatkan pecahan atau perkadaran bagi setiap kategori.

Bagi peta haba pula, data yang sesuai adalah yang melibatkan frekuensi dan intensiti seperti data populasi dan cuaca. Peta haba membantu khalayak melihat perkaitan antara dua pemboleh ubah dan menggunakan warna bagi mewakili setiap nilai yang terdapat pada pemboleh ubah.

Plot selerak pula sesuai untuk menunjukkan perkaitan antara pemboleh ubah seperti perkaitan antara penjualan ais krim dengan suhu semasa musim panas dan musim sejuk.

Oleh hal yang demikian, pernahkah terlintas dalam fikiran, bagaimanakah untuk menghasilkan pemvisualan data dengan lebih mudah dan seterusnya memberikan impak kepada khalayak? Lembaran hamparan seperti Microsoft Excel dan Google Sheets merupakan perisian yang paling mudah didapati untuk membangunkan pemvisualan data. Namun begitu, kedua-dua perisian hamparan tersebut mempunyai kekurangan, iaitu pemvisualan data tidak dapat dibangunkan pada masa nyata.

Kini, terdapat beberapa perisian pemvisualan data yang telah dibangunkan dan bersifat mesra pengguna. Antaranya termasuklah Tableau, Google Data Studio, Datapine, Microsoft Power BI, Looker dan lain-lain lagi. Setiap perisian pemvisualan data mempunyai kelebihan dan perbezaan yang tersendiri. Yang pasti, pengguna mementingkan perisian yang percuma dan lebih mudah digunakan.

Tableau ialah perisian pemvisualan data yang semakin popular digunakan dalam pelbagai industri seperti kesihatan, kewangan, insurans, pendidikan dan saintifik. Pemvisualan data oleh Tableau adalah secara interaktif yang merujuk paparan pemvisualan melalui papan pemuka (dashboard).

Tableau bersifat mesra pengguna kerana pengguna tidak memerlukan bahasa pengaturcaraan yang rumit. Sebaliknya, Tableau memberikan kemudahan kepada pengguna untuk membangunkan pemvisualan data secara grafik yang mudah diolah dengan menggunakan tetikus. Tableau juga dapat digunakan secara perkongsian dalam kumpulan.

Antara kelebihan lain yang disediakan oleh Tableau termasuklah pembangunan pemvisualan data hingga penyediaan analitik data bagi mengenal pasti tabiat membeli-belah pelanggan yang menggunakan platform membeli-belah secara dalam talian seperti dimanfaatkan oleh Zalora.

Sementara itu, Google Data Studio (GDS) telah dibangunkan oleh Google sebagai perisian pemvisualan data yang boleh digunakan secara dalam talian. Melalui GDS, konfigurasi carta menjadi lebih mudah dan data daripada pelbagai jenis mudah dihubungkan.

Seperti Tableau, GDS mudah digunakan oleh pengguna kerana tiada bahasa pengaturcaraan diperlukan. GDS juga bersifat secara interaktif dan boleh dijadikan dalam bentuk perkongsian. Pengguna hanya perlu mencipta akaun bagi menggunakan GDS tanpa perlu memasangnya di dalam komputer. Lebih menarik, GDS mempunyai templat pemvisualan yang boleh dijadikan sebagai panduan untuk pengguna mengolah pemvisualan data.

Looker turut mempunyai persamaan seperti Tableau, iaitu memudahkan pengguna mengolah pemvisualan dalam bentuk antara muka pengguna grafik tanpa memerlukan kemahiran dalam bidang pengaturcaraan. Namun demikian, penggunaan Looker adalah berskala kecil berbanding dengan Tableau yang sesuai untuk kumpulan yang besar. Seperti GDS, Looker juga bersifat interaktif dan boleh diakses secara dalam talian tanpa perlu memasangnya di komputer. Walau bagaimanapun, ketiga-tiga perisian ini memerlukan pembayaran sekiranya melibatkan penggunaan dalam skala besar dan digunakan pada peringkat organisasi.

Kelebihan dan Cabaran Menggunakan Perisian Pemvisualan Data

Penggunaan perisian pemvisualan memberikan kelebihan kepada penganalisis data untuk menyampaikan hasil penemuan dengan lebih efisien dan pada masa nyata.

Sekiranya berlaku penambahan data, pemvisualan data akan berubah secara automatik. Perisian pemvisualan data yang ditempatkan dalam pengkomputeran awan juga memudahkan ahli kumpulan penganalisis untuk mengemas kini maklumat dengan lebih efisien dan tepat.

Dengan adanya tutorial atau manual secara dalam talian, pengguna biasa juga mudah untuk mempelajari penggunaan perisian pemvisualan data. Secara tidak langsung, kemudahan ini memberikan peluang yang lebih banyak kepada semua golongan untuk menggunakan perisian pemvisualan data dan menjadikan tugasan dalam suatu organisasi dapat dilaksanakan dengan lebih baik.

Antara cabaran menggunakan perisian pemvisualan data termasuklah generasi lama yang tidak bersedia mengintegrasikan perisian ini dalam cara kerja mereka yang secara tidak langsung menghalang sesuatu operasi berlangsung secara optimum.

Selain itu, harga pembelian perisian juga memerlukan perbelanjaan yang rapi oleh pengguna. Namun begitu, hal tersebut bukanlah halangan yang besar kerana masih terdapat perisian pemvisualan data yang berbentuk sumber terbuka.

Sebagai kesimpulannya, perisian pemvisualan data memberikan pelbagai pilihan kepada pengguna dengan kelebihan serta harga yang berpatutan. Pilihan ini seharusnya dimanfaatkan sebaik-baiknya oleh pengguna supaya dapat menghasilkan pemvisualan data yang baik dan lebih bermakna untuk khalayak.

Istilah rumit dalam mempelajari sesuatu teknologi bukan lagi menjadi halangan kerana pelbagai platform telah disediakan. Yang utama ialah kehendak seseorang itu untuk mempelajari teknologi dengan hati yang terbuka dan menggunakan peluang yang ada dengan sebaik-baiknya.


Sirih, Budaya dan Perubatan Tradisional

Untuk mendapatkan maklumat terkini, ikuti kami melalui Telegram

Sirih ialah tumbuhan memanjat yang berasal dari Asia Tenggara. Sirih juga dikatakan sebagai tumbuhan natif dari zon tengah dan timur Malaysia. Tumbuhan ini telah disebarkan sebagai tanaman sampingan sejak lebih 2500 tahun dahulu di seluruh Malaysia dan tropika Asia. Spesies ini telah di bawa ke Madagascar dan timur Afrika dan kemudiannya ke Hindia Barat oleh para pedagang rempah-ratus.

Amalan mengunyah sirih telah berleluasa di selatan India dan China Selatan apabila orang Eropah mula tiba ke negara tersebut pada abad ke-15. Sirih yang dikenali dengan potensinya sebagai ubat-ubatan, akhirnya digunakan secara meluas di India, Indonesia dan negara lain di rantau IndoChina, termasuklah Malaysia, Vietnam, Laos, Kampuchea, Thailand, Myanmar, Singapura untuk pelbagai kegunaan.

Penggunaan sirih dalam budaya tradisional Asia Tenggara menunjukkan bahawa sirih memainkan peranan yang penting dalam kehidupan sosial dan budaya masyarakat. Tradisi ini berasal daripada masyarakat Austronesia yang tersebar ke berbagai-bagai kawasan di Asia Tenggara seperti Indonesia, Malaysia, Filipina dan Thailand.

Di Malaysia juga, sirih telah menjadi sebahagian daripada warisan budaya negara Malaysia. Sirih telah digunakan oleh masyarakat di negara ini sejak ribuan tahun yang lalu, sama ada sebagai bahan makanan, bahan ubatan dan simbol sosial serta budaya.
Sirih sering digunakan dalam acara keagamaan dan sosial seperti perkahwinan, upacara adat dan perayaan.

Penggunaan sirih dalam tradisi juga berkaitan dengan kepercayaan bahawa sirih memiliki khasiat kesihatan dan membantu menjaga keseimbangan elemen badan. Sirih juga memainkan peranannya yang tersendiri dalam tradisi sosial seperti dalam kebudayaan Melayu seperti yang sering digunakan sebagai tanda cinta dan kesetiaan dalam acara perkahwinan.

Pada kebiasaannya, adat menghadiahkan sirih pada acara perkahwinan ialah satu daripada tradisi yang berakar dalam budaya Melayu. Pengantin perempuan biasanya menghadiahkan seberkas sirih berbentuk sirih junjung kepada pengantin lelaki sebagai tanda cinta, pengorbanan dan kesetiaan.

Sirih juga sering ditempelkan pada baju pengantin lelaki sebagai tanda pernikahan yang sah. Kebiasaan ini menjadi sebahagian daripada budaya Melayu yang kaya dengan tradisi dan dianggap penting dalam memperkuat ikatan antara mempelai. Sesi menghadiahkan sirih dalam acara perkahwinan juga membantu memperkuatkan rasa kekeluargaan dan kebersamaan dalam masyarakat Melayu.

Selain itu, sirih juga berfungsi dalam tradisi makan di beberapa wilayah di Asia Tenggara, khususnya di Indonesia, Malaysia, Filipina dan Thailand. Antara tradisi makan yang melibatkan sirih ialah mengunyah sirih yang biasa dilakukan dalam masyarakat Melayu.

Sirih juga digunakan sebagai cara untuk memperkenalkan diri dan memperkuat ikatan sosial antara individu. Proses mengunyah sirih biasanya melibatkan penggunaan daun sirih sebagai bahan kunyahan dalam acara sosial seperti upacara perkahwinan, acara makan atau acara keagamaan.

Sirih yang dikunyah bersama-sama tetamu dilihat untuk memperkuatkan rasa kekeluargaan dan kebersamaan dalam masyarakat. Aktiviti mengunyah sirih juga sering dipandang sebagai simbol kebudayaan Melayu dan penting dalam identiti budaya masyarakat Melayu. Namun demikian, sejak akhir-akhir ini, amalan ini sudah semakin kurang diamalkan oleh masyarakat Melayu kerana dianggap tidak relevan dan hanya diamalkan oleh orang tua.

Terdapat beberapa kegunaan sirih dalam dalam perspektif seni dan budaya masyarakat di Asia Tenggara. Antaranya termasuklah:

Sirih (Piper betle) merupakan pokok renek yang memanjat dan menjalar yang boleh mencapai ketinggian antara 10 meter hingga 20 meter tinggi. Batangnya licin, berwarna hijau dengan diameter antara empat milimeter hingga 10 milimeter.

Daun sirih berbentuk oval (bujur sirih) dengan ukuran antara lapan sentimeter hingga 12 sentimeter lebar dan antara 10 sentimeter hingga 15 sentimeter panjang. Dasar daunnya kaudat, manakala hujung daunnya akut.

Sirih sesuai ditanam di tanah gembur yang tidak terlalu lembap dan memerlukan cuaca panas serta lembap untuk membiak subur dengan air yang mencukupi.

Pembiakan sirih agak mudah dengan pembahagian akar atau keratan yang boleh ditanam di tanah ataupun di dalam pasu. Daun sirih memerlukan tanah yang subur dan lebih suka di kawasan separa teduh. Sekiranya pengairan dan kawalan cahaya matahari tidak dapat dikekalkan, maka hal tersebut akan memberikan kesan negatif kepada saiz, bentuk, warna dan rasa daun sirih.

Antara faktor yang memberikan kesan negatif kepada daun sirih termasuklah:

Sirih telah lama digunakan dalam perubatan tradisional di Asia Tenggara, terutamanya di Indonesia, Malaysia, Filipina dan Thailand. Sirih dipercayai memiliki pelbagai khasiat kesihatan dan digunakan sebagai ubat secara semula jadi untuk pelbagai penyakit. Antara beberapa rawatan yang pernah diamalkan menggunakan daun sirih termasuklah:

Meskipun penggunaan sirih dalam perubatan tradisional memiliki sejarah yang agak lama dan popular, namun khasiat sirih kepada sirih perlu dibuktikan dengan kajian saintifik. Sebaik-baiknya, penggunaan sirih untuk rawatan penyakit atau penjagaan kesihatan perlu mendapat nasihat daripada mereka yang berpengalaman, doktor atau pakar perubatan.

Sebagai kesimpulannya, sirih ialah satu daripada spesies tumbuhan natif di Malaysia yang mempunyai kedudukan yang istimewa dalam masyarakat di Malaysia, terutamanya masyarakat Melayu dan India. Keunikan sirih juga terletak pada aroma dan bentuk morfologi daunnya yang cantik dan menarik.

Di samping itu, ketahanan daunnya menyebabkan spesies ini sesuai dijadikan hasil kraftangan seperti gubahan dan sirih junjung. Sirih juga menjadi lebih penting kepada masyarakat apabila potensi ubatannya diketahui, terutamanya dalam perubatan tradisional.


Patuhi GMP bagi Menghasilkan Produk Berkualiti

Untuk mendapatkan maklumat terkini, ikuti kami melalui Telegram

Kuala Lumpur – Pihak pengilang bagi sesuatu produk perlu mematuhi kesemua aspek dalam Amalan Pengilangan Baik (GMP) yang merupakan satu set standard atau keperluan bagi memastikan produk yang dihasilkan berkualiti berdasarkan spesifikasi yang ditetapkan.

Berbicara tentang GMP, siaran radio Nasional FM telah menampilkan Ketua Penolong Pengarah Kanan, Pusat Komplians dan Kawalan Kualiti Bahagian Regulatori Farmasi Negara (NPRA), Puan Fazillahnor Ab. Rahim bagi mengulas lebih lanjut berkenaan dengan hal ini.

Menurut beliau, GMP ialah satu garis panduan yang perlu dipatuhi oleh pihak pengilang apabila menghasilkan suatu produk. GMP ini mempunyai pelbagai kategori, misalnya produk farmaseutikal, produk tradisional, suplemen kesihatan ataupun kosmetik. Pihak pengilang perlu merujuk garis panduan ini agar dapat mengeluarkan produk yang tepat dan berkualiti dalam pasaran.

Ujarnya lagi, terdapat tiga perkara yang perlu dititikberatkan ketika menghasilkan suatu produk, iaitu kualiti, keberkesanan dan selamat. Konsep kualiti di sini bermaksud produk yang dihasilkan itu perlu mematuhi keperluan Pihak Berkuasa Kawalan Dadah (PBKD), terutamanya dari segi spesifikasi standard antarabangsa ataupun berdasarkan apa-apa rujukan yang telah diiktiraf.

Selain itu, aspek keberkesanan merujuk produk yang dihasilkan itu boleh mencegah dan merawat penyakit. Keberkesanan ini dapat diketahui melalui ujian klinikal, manakala dari segi keselamatan pula, produk yang dihasilkan seharusnya tiada kesan sampingan.

Menjawab persoalan berkenaan dengan langkah yang diambil oleh KKM untuk memastikan produk yang dipasarkan atau digunakan itu berkualiti, berkesan dan selamat, beliau menyatakan bahawa setiap pendaftaran produk perlu menjalani proses penilaian serta pengujian makmal. Pihak pengilang atau premis yang terlibat perlu diperiksa dan mempunyai keperluan pelesenan. KKM akan menyemak lesen tersebut bagi mengenal pasti pihak berkenaan sesuai ataupun tidak untuk mengilang, mengimport atau memborong suatu produk.

Pada masa yang sama, KKM turut berperanan untuk memantau dan melakukan pengawasan mutu semua produk yang telah dikeluarkan dalam pasaran melalui pemantauan pada label, kesan sampingan atau aduan yang diterima daripada orang awam.

Tambah beliau, kesedaran dan pendidikan juga ialah satu daripada cara untuk memaklumkan kepada orang ramai bagi mengetahui cara untuk memastikan produk itu berkualiti, berkesan dan selamat.

Peraturan-peraturan Kawalan Dadah dan Kosmetik 1984 sudah dinyatakan bahawa pematuhan ke atas GMP diperlukan sebagai syarat untuk mendaftarkan produk dan permohonan lesen pengilang. Oleh sebab itu, jika tiada GMP, maka pendaftaran produk tidak boleh dilakukan ataupun lesen tidak dapat diperoleh.

Jelas beliau lagi, GMP itu sendiri memberikan standard untuk memastikan produk yang dihasilkan mengikut standard yang merangkumi sembilan aspek utama, iaitu sistem pengurusan kualiti; kakitangan dan personel; premis dan peralatan; dokumen; pengeluaran; kawalan kualiti; kontrak; pengendalian aduan dan pengembalian produk; serta pemeriksaan dalaman. Jika pihak pengilang dapat mematuhi kesemua aspek yang terdapat dalam GMP ini, maka pengilang berkenaan mempunyai kawalan dan boleh mengilang produk dengan konsisten serta mengikut kualiti yang dikehendaki.

Menurutnya lagi, NPRA akan melakukan pemeriksaan terhadap pihak pengilang secara berkala. Pemeriksaan perlu dilakukan kerana pihak pengilang memerlukan status GMP yang sah sepanjang masa. Pemeriksaan tersebut bergantung pada kategori produk bagi membolehkan NPRA dapat mengenal pasti jenis kilang, menganggarkan pasukan pemeriksa yang diperlukan dan menetapkan tempoh pemeriksaan dijalankan. Kesemua sembilan aspek GMP yang dinyatakan akan diperiksa secara terperinci.

Pada akhir sesi pemeriksaan, NPRA akan mengadakan satu mesyuarat penutup untuk membentangkan penemuan pelanggaran terhadap GMP oleh pengilang yang ditemukan semasa pemeriksaan dilaksanakan. Sebagai contohnya, pengilang tidak membuat perekodan semasa melakukan aktiviti pembersihan.

Beliau menjelaskan bahawa tindakan kepada pihak pengilang yang tidak mematuhi GMP akan dibincangkan dalam mesyuarat jawatankuasa yang terdiri daripada pengurusan tertinggi NPRA dan pegawai pemeriksa berkenaan. Pada kebiasaannya, tindakan itu boleh dikenakan terhadap produk seperti tidak dibenarkan untuk membuat pendaftaran ataupun lesen pengilang ditarik.

Dalam membantu industri ubat-ubatan tempatan, KKM bertanggungjawab dalam memberikan khidmat nasihat teknikal kepada individu atau pihak yang ingin menghasilkan suatu produk. Selain itu, KKM juga akan melakukan satu pemeriksaan awal, yakni pemeriksaan prapelesenan terhadap kilang produk sebelum mula beroperasi.

NPRA juga mempunyai jadual secara berkala untuk bertemu dengan industri atau persatuan melalui platform dialog. Lazimnya, pihak industri akan menyenaraikan semua masalah GMP atau masalah yang dihadapi oleh industri kecil. Menerusi dialog inilah, bantuan dari segi keperluan atau penyediaan garis panduan dapat dilakukan.

Pengguna perlu memilih produk yang berdaftar, yakni mengandungi nombor pendaftaran MAL bagi ubat. Untuk kosmetik pula, pengguna perlu memilih produk yang bernotifikasi yang mengandungi nombor notifikasi NOT. Pengguna juga digalakkan untuk menyemak status produk dalam laman sesawang NPRA atau aplikasinya, iaitu NPRA Product Status.

Sebelum menutup tirai perkongsiannya, beliau menasihatkan agar pengusaha baharu perlu memastikan keperluan GMP yang diperlukan dan menghantar pelan susun atur kilang yang bakal diusahakan itu atau menghubungi pihak NPRA bagi mendapatkan maklumat lanjut berkaitan dengan hal ini.


Tiada Lagi Sisa Radioaktif Tambahan daripada Lynas selepas Julai 2023

Untuk mendapatkan maklumat terkini, ikuti kami melalui Telegram

Kuala Lumpur – Permohonan untuk menggugurkan empat syarat lesen LPTA/A/1333 yang berkaitan dengan pengurusan residu water leach purification (WLP) dan aktiviti cracking and leaching (C&L) di Lynas Advanced Materials Plant (LAMP) dikemukakan oleh Lynas pada 17 Mei 2022 lalu kepada Jabatan Tenaga Atom (JTA) dan Menteri Sains, Teknologi dan Inovasi pada ketika itu.

Susulan itu, Lynas telah mengemukakan permohonan pembaharuan lesen yang akan tamat pada 2 Mac 2023 kepada JTA pada 26 Oktober 2022 lalu. Kesemua permohonan ini dibawa ke dalam beberapa siri mesyuarat yang telah diadakan untuk pertimbangan Lembaga Perlesenan Tenaga Atom (LPTA).

Bertitik tolak dengan hal berkenaan, LPTA telah memaklumkan secara rasminya kepada Lynas berkaitan dengan keputusan permohonan tersebut pada 13 Februari lalu.

Berdasarkan hasil mesyuarat LPTA, permohonan Lynas untuk mengugurkan empat syarat lesen berkaitan dengan pengurusan residu WLP selepas Julai 2023, aktiviti C&L di LAMP dan pengimportan pekatan lantanid daripada Australia telah ditolak oleh LPTA, manakala permohonan pembaharuan lesen Lynas untuk tempoh tiga tahun yang bermula 3 Mac 2023 hingga 2 Mac 2026 diluluskan.

Ekoran daripada hal ini, Lynas perlu terus mematuhi semua syarat lesen yang telah diputuskan sebelum ini sejak Mac 2020 agar aktiviti C&L yang menghasilkan sisa radioaktif akan dijalankan di Australia serta tiada lagi aktiviti C&L dilakukan di LAMP, Gebeng, Pahang selepas Julai 2023. Namun begitu, aktiviti lain yang tidak melibatkan penghasilan sisa radioaktif dibenarkan beroperasi seperti biasa. Hal ini bermakna tiada lagi sisa radioaktif tambahan daripada Lynas selepas Julai 2023.

Untuk makluman, Lynas telah menghasilkan kira-kira 1.08 juta tan metrik sisa radioaktif sejak beroperasi di negara ini dari tahun 2012. Jumlah sisa ini dijangkakan akan meningkat hingga mencecah 1.2 juta tan metrik hingga Julai 2023.

Kerajaan amat komited dalam mewujudkan persekitaran mesra perniagaan dan memahami kepentingan industri nadir bumi. Namun begitu, tidak ada mana-mana pihak yang berhak untuk menghasilkan sisa radioaktif di negara ini secara berterusan.


Memperkasakan Industri Durian di Malaysia

Durian ialah satu daripada sumber kekayaan Malaysia. Industri durian di Malaysia juga mempunyai potensi yang besar. Menurut rekod Jabatan Pertanian Malaysia, pada tahun 2021, keluasan kawasan penanaman durian adalah sebanyak 85 280 hektar, manakala keluasan kawasan berhasil pula sebanyak 57 973 hektar. Keluasan kawasan ini menyumbang potensi hasil sebanyak 22 tan durian per hektar.

Varieti durian yang menjadi pilihan untuk dieksport ialah musang king (D197). Pada kebiasaannya, durian dieksport ke Singapura, Hong Kong dan Brunei dengan nilai eksport mencecah RM122 juta yang bersamaan dengan 26 ribu tan. Banyak negara berminat untuk mengimport durian dari Malaysia disebabkan oleh kualiti durian Malaysia yang baik, lebih manis, lemak dan beraroma.

Negara seperti Jepun, Korea Selatan, Taiwan, Australia, New Zealand, Amerika Syarikat dan China kebanyakannya mengimport durian dalam bentuk beku selain durian segar. Selain durian beku, durian segar turut diimport ke Indonesia, negara Eropah dan Emiriyah Arab Bersatu.

Terdapat pelbagai jenis durian di Malaysia selain durian kampung. Antaranya termasuklah duri hitam, tekka, IOI, D24, dan DKP. Varieti seperti durian dalit, durian kuning, durian lahong biasanya terdapat di Borneo. Hingga kini, Jabatan Pertanian telah mendaftar sebanyak 226 varieti durian klon yang premium.

Pada tahun 2016, Jabatan Pertanian telah memperkenalkan satu standard durian kampung premium. Antara standard bagi durian jenis ini termasuklah bertangkai segar, isi berwarna putih krim, kuning atau jingga dengan ketebalan isi melebihi 10 milimeter dan berat buah melebihi satu kilogram.

Tiga negeri utama yang menyumbang pengeksportan durian sebanyak 448 ribu tan durian dengan nilai sebanyak RM8.46 bilion ialah Johor, Pahang dan Perak. Walau bagaimanapun, Malaysia turut mengimport durian daripada Thailand dengan nilai sebanyak RM17 juta yang bersamaan dengan enam ribu tan.

Permintaan dan pengeluaran di Malaysia terus meningkat saban tahun. Dianggarkan peningkatan pengeluaran berlaku antara dua peratus hingga lima peratus setiap tahun, namun jumlah demikian masih belum mencukupi untuk pasaran eksport ke luar negara. Nilai eksport durian juga dijangkakan terus meningkat setiap tahun. Oleh hal yang demikian, Jabatan Pertanian amat menggalakkan mana-mana pihak untuk menceburi industri penanaman durian.

Antara cabaran industri durian di Malaysia termasuklah pengeluaran bekalan durian yang berterusan, serangan penyakit dan perosak, pemasaran, persaingan antara negara pengeksport lain menggunakan nama varieti yang sama dan penggunaan teknologi dalam pengurusan ladang.

Di Malaysia, musim pengeluaran durian adalah pada bulan Jun, Julai dan Ogos. Untuk pengeluaran bekalan yang berterusan, pihak industri menggunakan cecair nitrogen untuk membekukan buah durian sehingga suhu negatif 80 darjah Celcius untuk penyimpanan. Stok durian beku ini dapat disimpan selama dua tahun.

Serangan penyakit dan perosak durian pula menjadi ancaman kepada pengusaha industri durian. Serangan haiwan seperti tupai boleh mengakibatkan serangan kulat pada durian. Serangan kulat turut boleh berlaku akibat faktor kelembapan dalam ladang durian.

Bintik daun yang terbentuk akibat serangan antraknos pada daun pokok durian boleh berkembang dan membesar lalu merosakkan pokok durian. Hawar daun yang menyebabkan daun bertukar warna perang gelap atau keunguan juga boleh menyebabkan daun gugur di samping memberikan kesan pereputan akar dan pokok lalu menjadi matirosot.

Kutu psyllid biasanya menyucuk dan menghisap pucuk daun muda dan menjadikan daun kerinting dan kering seterusnya mengakibatkan kerosakan pokok yang teruk. Teritip daun pula menghisap cairan sap gel pada daun dan boleh menyebabkan tumbesaran pokok terjejas.

Pemasaran durian segar secara dalam talian turut dijalankan dan eksport durian sedang digiatkan pada peringkat antarabangsa oleh pihak Kementerian Pertanian dan Keterjaminan Makanan. Negara lain juga telah mula menanam varieti durian musang king dan hal ini memberikan cabaran buat Malaysia.

Inovasi pengenalan identiti menggunakan kod bar dan usaha bersama-sama Institut Penyelidikan dan Kemajuan Pertanian Malaysia (MARDI) telah membangunkan pengesanan genetik bagi membantu jaminan kualiti varieti buah durian yang dihasilkan di Malaysia. Penggunaan Internet benda (IOT) untuk pengairan ladang, pengesanan buah durian yang gugur melalui aplikasi telefon pintar juga dapat menjadikan pengurusan masa tuaian buah durian lebih baik.

Antara impak peningkatan pasaran durian di dunia termasuklah harga durian yang meningkat, kepelbagaian penggunaan durian, peningkatan penyertaan syarikat, harga tanah ladang yang meningkat dan faktor agropelancongan.

Harga durian yang terus meningkat adalah disebabkan oleh faktor pengenalan durian kampung premium dan hal ini menyumbang pada peningkatan harga varieti durian yang lain. Kepelbagaian penggunaan durian turut membuka pelbagai industri hiliran yang membuat pelbagai produk sampingan daripada durian seperti cendol durian, pulut durian, aiskrim durian dan lain-lain.

Sementara itu, peningkatan penyertaan syarikat dalam industri durian berlaku akibat pulangan lumayan hasil penanaman durian. Sebanyak 41 syarikat pemprosesan durian wujud untuk tujuan domestik dan eksport, manakala 20 syarikat terlibat secara langsung dalam pemprosesan sejuk beku durian.

Populariti industri durian turut menyumbang kepada peningkatan harga tanah ladang. Mengambil contoh di Raub, harga urus niaga tanah hanya kira-kira RM120 ribu hingga RM150 ribu seekar atau kira-kira RM2.56 hingga RM3.44 untuk setiap kaki persegi sebelum meningkat kepada RM300 ribu hingga RM400 ribu seekar atau kira-kira RM6.89 hingga RM9.18 untuk setiap kaki persegi pada tahun 2016. Industri agropelancongan turut merancakkan industri durian dengan peningkatan pelancong saban tahun dan memberikan pulangan yang memberangsangkan kepada negara.

Dalam Rancangan Malaysia Ke-12, Jabatan Pertanian Malaysia menyasarkan pengeluaran sebanyak 1.75 juta anak pokok durian dan 10 metrik tan biji benih dalam tempoh lima tahun ini. Pada tahun 2021, sebanyak 20 ribu anak benih telah dihasilkan di Pusat Pertanian Serdang.

Bagi pengusaha benih durian, Jabatan Pertanian telah memperkenalkan Program Skim Pengesahan Bahan Tanaman (SPBT) untuk memberikan keyakinan pembeli terhadap ketulenan varieti tanaman durian. Terdapat 16 varieti durian yang berdaftar dan 222 nurseri telah menyertai SPBT pada tahun 2021.

Dari segi pengeluaran bahan tanaman durian berkualiti, terdapat enam elemen penting dalam pertanian yang perlu diteliti, iaitu benih, tanah, cuaca, air, teknologi dan tenaga kerja. Sesuatu bahan tanaman itu dikatakan berkualiti apabila mempunyai saiz yang seragam, pertumbuhan yang cergas, varieti yang tulen dari segi genetik dan bebas daripada penyakit dan perosak. Bagaimanakah jika bahan tanaman durian yang didapati tidak berkualiti? Pelbagai kesan pembaziran yang harus ditanggung seperti masa dan tenaga, peningkatan kos input, lambat mendapatkan hasil, buah tidak berkualiti serta potensi hasil tanaman terjejas.

Untuk mendapatkan bahan tanaman yang berkualiti, terdapat lima kriteria yang perlu diambil berat, iaitu pengurusan mata tunas yang baik, kaedah pembiakan yang sesuai, pengurusan penyakit dan perosak benih, kemudahan di pusat pengeluaran benih dan tenaga kerja berkemahiran.

Pengurusan mata tunas yang baik mestilah mempunyai jarak antara tanaman, iaitu kira-kira 10 kaki x 10 kaki. Hal ini adalah berbeza dengan jarak tanaman komersial. Pokok dengan mata tunas hendaklah dipastikan tidak meninggi dan tidak berbuah kerana ranting diperlukan daripada pokok tunas. Pokok dengan mata tunas yang cergas seharusnya mempunyai pertumbuhan daun atau pucuk yang aktif, pembentukan daun yang baik, ranting atau daun bebas dari jangkitan penyakit dan serangan perosak serta daun berwarna hijau dan tidak kekuningan.

Kaedah pembiakan yang sesuai untuk durian ialah menggunakan biji, cantuman mata tunas dan cantuman baji. Antara kelebihan teknik cantuman termasuklah memendekkan masa penghasilan buah berbanding dengan kaedah biji. Bagi yang memilih kaedah biji, pastikan biji durian yang akan digunakan bersaiz besar, bernas, matang dan bulat.

Tujuan semaian biji durian dilakukan adalah untuk untuk menghasilkan pokok penanti (bahagian pokok yang akan menjadi sistem akar). Biji durian perlu dirawat dengan racun kulat sekiranya perlu, kemudian disemai atau ditanam secara rapat.

Siraman air hendaklah dilakukan pada setiap hari. Biji durian akan mula bercambah selepas lima hari hingga tujuh hari. Anak pokok boleh dipindahkan selepas satu bulan hingga dua bulan atau apabila anak pokok telah mengeluarkan antara tiga daun hingga empat daun.

Anak pokok yang sihat dan batang yang lurus hendaklah dipilih sebelum dimasukkan di dalam polibeg yang disediakan. Jenis tanah campuran yang perlu digunakan ialah tanah atas (topsoil), gambut kelapa dan sekam padi bakar dengan nisbah 3:11. Saiz polibeg yang ideal ialah 10 inci x 8 inci atau 10 inci x 12 inci.

Tanah atau media yang baik dapat memberikan akar yang sihat seterusnya menghasilkan pokok durian yang dapat menyerap nutrien dengan baik. Ciri akar yang sihat ialah berwarna cerah, akar sekunder atau tertier yang sangat banyak, kemerebakan akar yang luas dan terdapat pertumbuhan akar baharu.

Anak benih mestilah diletakkan di pusat pengeluaran benih yang sesuai. Tenaga kerja yang berkemahiran adalah sangat penting dan harus mempunyai keserasian dan pengalaman dalam pengurusan serangga perosak, pembiakan dengan kaedah cantuman, pengurusan anak benih serta boleh memberikan komitmen yang baik dalam setiap aktiviti pengeluaran biji benih.

Sebagai kesimpulannya, industri durian di Malaysia merupakan satu daripada sumber kekayaan negara dan semua pihak yang berkepentingan, terutamanya usahawan digesa untuk merebut peluang ini. Usahawan juga diseru untuk menjalinkan kerjasama dengan pihak yang berkaitan, terutamanya Jabatan Pertanian bagi melancarkan segala urusan yang berkaitan dengan industri durian.


Pelajar Sekolah Menengah Sains Tuanku Munawir Pelihara Alam Sekitar menerusi Penanaman Pokok Bakau

Untuk mendapatkan maklumat terkini, ikuti kami melalui Telegram

Port Dickson – Sekolah Menengah Sains Tuanku Munawir (SASER) terus komited meneruskan usaha dalam memenuhi satu daripada modul khidmat masyarakat bagi Anugerah Remaja Perdana Rakan Muda 2023. Program ini dilaksanakan di bawah Projek Penanaman Pokok Bakau oleh Jabatan Perhutanan Negeri Sembilan dengan kerjasama Persatuan Pencinta Alam Malaysia dan Persatuan Belia Dinamik Barat (PBDB) yang dilantik oleh Kementerian Belia dan Sukan untuk mengadili dan menilai penyertaan belia dalam program berkenaan.

Penganjuran program ini bertujuan untuk memberikan peluang kepada orang awam, terutamanya belia bagi mendalami aktiviti pemeliharaan alam sekitar.

Sebanyak 500 pokok bakau ditanam di Hutan Simpan Paya Bakau Jimah, Port Dickson. Program yang disertai oleh 120 orang pelajar tingkatan satu merangkap peserta Anugerah Remaja Perdana Rakan Muda 2023 dan 120 orang pelajar tingkatan dua ini turut diiringi oleh 20 orang pengiring termasuklah ibu bapa peserta.

Pada masa yang sama, Exco Pembangunan Belia dan Sukan Negeri Sembilan, YB Dato’ Haji Mohamad Taufek Abd. Ghani bersetuju untuk memberikan sumbangan sebanyak RM5000 kepada pelajar Tingkatan Satu SASER bagi memenuhi dan melengkapkan modul untuk Anugerah Remaja Perdana Rakan Muda 2023.

Turut hadir dalam program ini ialah Pengerusi PBDB, Encik Zaharruddin Abd. Majid, Pengetua SASER, Tuan Haji Sahak Ahmadun dan Pengerusi Saserana 2022/2026, Encik Norizan Hairan.


Pengajaran dan Pembelajaran Bahasa Ketika Pandemik COVID-19

Pandemik COVID-19 telah memberikan kesan langsung dalam kehidupan masyarakat sama ada  pada peringkat nasional mahupun  global. Kesan berkenaan termasuklah kepada aspek pendidikan daripada prasekolah hinggalah kepada peringkat pengajian tinggi. Kesan langsung pandemik ini kepada aspek pendidikan pula telah menyebabkan perubahan dalam penyampaian pengajaran daripada bersemuka kepada penyampaian pengajaran secara maya atau secara dalam talian. Hai ini akan memberikan kesan kepada penguasaan dan pencapaian pelajar dalam pembelajaran bahasa Melayu serta mata pelajaran lain.

Sehingga penulisan artikel ini ditulis, banyak negara telah menutup atau mengehadkan pergerakan dalam kehidupan seharian. Semua sekolah dan institusi pendidikan turut ditutup hingga ada sekatan pergerakan ditarik balik. Lanjutan penutupan semua institusi pendidikan berkenaan menyebabkan proses pengajaran dan pembelajaran terpaksa melalui dimensi baharu, iaitu melalui secara maya. Semua guru dan pelajar harus menempuh suasana baharu yang menyebabkan para guru dan murid perlu menguasai dan menggunakan teknologi dalam memastikan proses pembelajaran secara maya berjalan lancar. Para guru juga perlu merancang pengajaran dengan menyediakan bahan pembelajaran kendiri secara dalam talian untuk para pelajar.

Sejak perkembangan internet pada tahun 1990-an, guru bahasa digambarkan mempunyai hubungan yang sukar dengan penggunaan teknologi. Mereka dikatakan lebih tertinggal dalam menggunakan kaedah pengajaran dan pembelajaran secara digital disebabkan oleh kurang bersedia untuk menggunakan teknologi dalam pengajaran mereka (Clark, 2018). Akibatnya, banyak guru bahasa terkesan dengan gelombang digital yang telah merevolusikan kebanyakan bidang dalam kehidupan. Perasaan bimbang wujud dalam diri guru bahasa ketika mula menggunakan teknologi dalam pengajaran. Terdapat tiga perkara asas yang sering berlegar dalam fikiran guru bahasa, iaitu:

Bagaimanakah cara untuk menangani masalah ini? Adakah teknologi begitu asing kepada guru bahasa? Dalam banyak keadaan, teknologi sebenarnya dapat memudahkan interaksi. Berapa ramaikah dalam kalangan kita kini yang menggunakan telefon dan media sosial seperti WhatsApp, Facebook, Telegram, WeChat dan lain-lain untuk berkomunikasi? Hal ini sama sahaja berlaku semasa interaksi dalam persekitaran pembelajaran maya jika dikendalikan dengan betul. Peluang untuk menggunakan bahasa dapat dioptimumkan dan pelajar akan mempunyai banyak masa untuk berinteraksi antara satu sama lain. Sama ada kita suka atau tidak bentuk interaksi ini, yang diketengahkan melalui saluran digital kini menyumbang peratusan interaksi yang tinggi dalam dunia nyata.

Adakah guru bahasa kehilangan kemahiran dan tumpuan pengajaran? Pengajaran bahasa bukanlah suatu disiplin ilmu statik. Hal ini dikatakan demikian kerana guru bahasa ialah penyampai utama pengetahuan pengisytiharan atau declarative, iaitu fakta atau maklumat. Pada masa ini, guru bahasa lebih dikonseptualisasikan sebagai fasilitator pembelajaran yang memberikan peluang belajar kepada pelajar mereka untuk memberikan maklum balas bagi menyokong peningkatan pembelajaran. Oleh itu, tumpuan pengajaran atau inti pati pengajaran bukanlah sesuatu yang kaku tetapi lebih dinamik untuk disesuaikan dengan konteks dan situasi semasa guru berada. Permudahan pembelajaran melalui teknologi merupakan suatu kemahiran baharu dan dalam banyak konteks dapat memberikan sokongan yang sangat berguna di dalam bilik darjah dengan memberikan peluang kepada pelajar untuk belajar dengan cara baharu dan menarik.

Kecerdasan buatan sering dimomokkan pada abad ke-21 dan menghantui banyak profesion. Walaupun terdapat tanggapan bahawa kecerdasan buatan bakal menggantikan kebanyakan profesion pekerjaan pada masa hadapan, kajian yang dijalankan oleh Frey dan Osborne (2013), mendapati bahawa kemungkinan profesion guru sekolah kehilangan fungsi adalah sekitar 0.007 peratus sahaja jika dibandingkan dengan sektor pekerjaan lain seperti pembantu perpustakaan (0.95), broker hartanah (0.97) dan pegawai pemasaran (0.99).

Hal ini dikatakan demikian kerana pengajaran merupakan pekerjaan yang kompleks, yang memerlukan pelbagai kemahiran seperti pengetahuan kandungan mata pelajaran berkenaan, pengurusan kelas, kemahiran motivasi, menyampaikan maklum balas, membezakan gaya pembelajaran pelajar, penyelesai masalah, kecerdasan emosi, bimbingan dan kaunseling serta kemahiran lain yang saling berkaitan dalam penyampaian ilmu dan kemahiran bahasa.

Berbeza dengan keadaan kecerdasan buatan semasa, yang boleh digambarkan sebagai domain khusus, iaitu berkemahiran tinggi tetapi dalam satu bidang tertentu. Misalnya, bermain catur, memandu kereta, mengenali wajah atau ucapan manusia. Kemahiran domain am yang dimiliki oleh seseorang guru bahasa dengan interaksi yang kompleks antara mereka tidak akan dapat ditandingi oleh mesin dalam waktu dekat.

Bagaimanakah cara untuk membantu pembelajaran Bahasa Melayu?

Sebahagian daripada alasan yang mengatakan bahawa pengajaran bahasa ketinggalan dalam menggunakan kaedah pengajaran baharu melalui teknologi itu disebabkan oleh sekolah kekurangan motivasi atau sumber untuk menerapkan penyelesaian teknologi di dalam dan di luar persekitaran bilik darjah. Keadaan ini menyumbang kepada melemahkan kemahiran digital dalam kalangan guru bahasa. Namun  begitu, dalam situasi yang mencabar sekarang, keperluan sistem pendidikan  kita telah berubah dan bergerak seiring dengan keperluan dan cabaran yang dihadapi.

Oleh itu, terdapat keperluan yang jelas dan mendesak dalam mengembangkan profesional dalam pengajaran melalui teknologi kepada semua guru di seluruh dunia. Sebagai guru bahasa, mereka perlu mengambil langkah proaktif dalam mendepani cabaran pandemik semasa. Antara langkah tersebut termasuklah:

Satu ciri yang menonjol dalam pengajaran secara dalam talian ialah suara guru. Kajian lalu menunjukkan bahawa komunikasi yang berkesan antara pelajar dengan guru  yang melibatkan naik turun nada suara adalah sangat penting. Dalam pengajaran kelas tradisional, bahasa badan, kontak mata, dan gerak isyarat fizikal merupakan alat pengajaran yang penting. Walau bagaimanapun, dalam pengajaran secara dalam talian, guru harus lebih fokus pada fungsi suara dan vokal mereka. Kajian Bao (2020), mendapati bahawa bercakap dengan lembut dapat memberikan manfaat kepada pelajar dengan membantu mereka untuk mengikuti pembelajaran dengan lebih berkesan. Oleh itu, guru bahasa harus mengetahui tentang pentingnya mengekalkan suara perlahan dan mempraktikkan fungsi vokal. Hal ini akan memastikan pembelajaran yang berkesan untuk pelajar semasa pengajaran secara dalam talian.

Kepelbagaian aktiviti semasa pembelajaran secara dalam talian akan meningkatkan kadar kejayaan kelas secara talian secara keseluruhan. Kajian Townsend et al. (2002) pula menggambarkan bahawa lebih banyak perbincangan antara pelajar dengan guru dapat menghasilkan aktiviti yang lebih aktif dan memberangsangkan. Penyertaan kelas secara dalam talian boleh menjadi satu daripada cara untuk meningkatkan penglibatan pelajar dalam sesi pembelajaran. Menurut  Smith dan Diaz (2004), pembelajaran menggunakan pendekatan kajian kes dengan mengemukakan soalan boleh melibatkan pelajar dengan lebih aktif. Dengan menggunakan pendekatan ini akan mendorong penyertaan pelajar dan meningkatkan kemampuan mereka untuk belajar. Dalam konteks ini, guru harus menyediakan bahan pengajaran yang berbentuk kajian kes terlebih dahulu dan berkongsi dengan pelajar.

Pembelajaran secara dalam talian sama sekali berbeza dengan pembelajaran tradisional dalam bilik darjah secara bersemuka. Dalam kuliah secara tradisional di dalam bilik darjah, guru berasa lebih terkawal terhadap tingkah laku pelajar. Hal ini sedikit berbeza semasa mengendalikan pembelajaran secara dalam talian. Guru harus merancang untuk menghasilkan pembelajaran yang menarik serta mengemukakan soalan yang mencabar kepada pelajar semasa kelas secara dalam talian (Smith dan Diaz, 2004). Hal ini akan membantu mewujudkan interaksi yang lebih baik yang melibatkan guru dengan pelajar serta pelajar dengan pelajar. Tambahan pula,  pendekatan ini akan memastikan pelajar lebih fokus terhadap pembelajaran yang sedang berlangsung. Guru juga perlu mendapatkan maklum balas daripada pelajar mengenai kelas secara dalam talian ini agar dapat meningkatkan kapasiti pembelajaran secara dalam talian.

Guru harus merangka bahan pembelajaran yang lebih kreatif. Dengan kata lain, pelajar harus ditawarkan dengan  bahan bantu belajar yang lebih inovatif dan praktikal. Melalui pembelajaran secara dalam talian, guru dapat mengaitkan pembelajaran melalui kajian kes yang digunakan dengan dunia nyata. Kemudian, guru boleh meminta pelajar memberikan idea dan pendapat mereka. Hal ini akan membantu dalam mengembangkan kebolehan pelajar dan meningkatkan kadar kejayaan pembelajaran secara dalam talian.

Semasa proses pengajaran dan pembelajaran berlangsung, kemungkinan  terdapat masalah talian internet tidak dapat dinafikan. Keadaan ini akan menyebabkan pelajar tidak dapat menyerahkan tugasan, bahkan tidak dapat mengakses sesetengah rakaman kuliah. Bagi menangani masalah tersebut, guru harus memberikan kelonggaran dan memberikan masa tambahan kepada pelajar. Hal ini akan membantu pelajar dalam menghantar tugasan dengan lebih mudah disebabkan oleh kekangan yang dihadapi. Guru juga tidak harus memberikan tekanan kepada pelajar dalam situasi pandemik ini. Sebaliknya, guru harus memberikan sokongan dan bimbingan penuh kepada pelajar. Sokongan ini boleh dilakukan dalam menyediakan rakaman terlebih dahulu secara dalam talian dan memberikan kelonggaran dalam penghantaran tugasan.

Kuliah kelas besar boleh dibahagikan kepada modul atau perbincangan yang lebih khusus untuk memastikan mendapat tumpuan. Guru harus menyediakan bahan kelas secara dalam talian kurang dari 30 minit. Hal ini dapat dilakukan dengan membagi satu tugasan besar kepada beberapa tugasan yang lebih khusus (Bao, 2020). Hal ini akan membantu pelajar untuk sentiasa prihatin dan fokus semasa kelas secara dalam talian. Lebih-lebih lagi, strategi ini akan membantu meningkatkan kebolehan belajar pelajar di kelas secara dalam talian.

Sebelum sesi secara dalam talian bermula, bahan pembelajaran perlulah di-e-mel terlebih dahulu bagi memudahkan pembelajaran pelajar. Dengan cara itu, guru boleh meminta pelajar untuk menyampaikan penjelasan ringkas mengenai apa-apa yang mereka fahami setelah membaca bahan semasa sesi secara dalam talian. Hal ini akan membantu meningkatkan perbincangan kelas secara dalam talian. Selain itu, pelajar akan mengambil bahagian dalam menjawab soalan sekiranya mereka sudah membaca bahan tersebut. Di samping itu, pelajar juga harus diberikan rakaman kelas secara dalam talian. Rakaman ini akan bermanfaat bagi pelajar yang ketinggalan atau tidak memahami mana-mana bahagian dalam pembelajaran berkenaan.

Akhirnya, penulisan ini hanyalah sekadar garapan secara ringkas dalam  mendepani pengajaran dan pembelajaran bahasa ketika pandemik melanda. Sesungguhnya wabak COVID-19 yang melanda seluruh dunia pada hari ini memberikan pelbagai kesan dalam pendidikan di negara kita. Pandemik ini juga membuka era baharu dalam pelaksanaan pengisian aktiviti pembelajaran yang mungkin selama ini begitu terasing untuk menjadikan guru dan murid memiliki tahap kemahiran digital yang lebih baik. Perbincangan secara ringkas tentang strategi pembelajaran secara talian ini sedikit banyak dapat membantu para guru dalam mengendalikan proses pengajaran dan pembelajaran mata pelajaran Bahasa Melayu di sekolah.


Pengantarabangsaan Bahasa Melayu Perlukan Komitmen Berterusan

Untuk mendapatkan maklumat terkini, ikuti kami melalui Telegram

Kuala Lumpur – Gagasan mengantarabangsakan bahasa Melayu yang diutarakan oleh YAB Perdana Menteri, Dato’ Sri Ismail Sabri Yaakob menuntut komitmen berterusan daripada pelbagai pihak dalam usaha merealisasikannya. Tanpa usaha dan komitmen tersebut, gagasan tersebut akan tinggal sebagai cakap kosong semata-mata. Atas faktor tersebut, Dewan Bahasa dan Pustaka (DBP) telah mengundang tiga ahli panel yang berpengalaman untuk berkongsi maklumat mengenainya dan YBhg. Prof. Datuk Seri Dr. Awang Sariyan bertindak sebagai moderator dalam Rancangan Sembang Tamu: Bahasa Melayu di Persada Dunia Siri 4, yang bersiaran menerusi Studio Siaran Langsung Media Sosial DBP semalam.

Pengarang dan Penggiat Budaya, Puan Zalina Abdul Aziz, yang lebih dikenali sebagai Ninot Aziz menyatakan bahawa kita tidak mungkin mencapai kekuatan ekonomi sebagai sebuah bangsa dalam arus globalisasi tanpa kekuatan seni budaya dan warisan termasuklah dari aspek bahasa. Beliau memberikan contoh negara seperti Korea, yang mempamerkan kekuatan budaya mereka dari pelbagai segi termasuklah dalam dunia perfileman, teknologi dan penggunaan bahasa.

Tambahnya lagi, setelah 20 tahun, gelombang Korea atau Hallyu, filem Korea telah menerima pengiktirafan sebagai filem bukan berbahasa Inggeris pertama yang memenangi Anugerah Filem Terbaik dalam Pesta Filem Akademi pada tahun 2019. Kejayaan ini bukan berlaku secara kebetulan tetapi melalui dasar kebudayaan yang terperinci setelah bertahun lamanya. Semua pihak dalam negara ini sebenarnya perlu mendukung bahasa Melayu jika mahu membawa kepada pengantarabangsaan bahasa Melayu dan menerimanya sebagai satu penyatuan negara seperti ketika era tahun 1970-an sehingga tahun 1990-an.

Dalam usaha untuk membuat masyarakat jatuh cinta akan bahasa, mereka perlu mengenali hikayat atau legenda Melayu serti Hang Tuah, Bidasari atau segala filem P. Ramlee dan menjadikannya sebagai suatu kecintaan. Beliau mencadangkan agar pelaksanaan dasar bahasa dan budaya diperkukuh dalam semua bidang termasuklah pendidikan. Selain itu, usaha membudayakan bahasa dan budaya melalui industri kreatif dan mempromosikan bahasa dan budaya di persada antarabangsa perlu giat dilaksanakan jika ingin menerajui agenda pengantarabangsaan bahasa Melayu,

Tun Dr. Ismail Abdul Rahman merupakan negarawan hebat yang hadir dalam sidang Pertubuhan Bangsa-Bangsa Bersatu (PBB) pada tahun 1957 dengan memakai persalinan lengkap baju Melayu dengan keris. Beliau pernah mengungkapkan agar setiap rakyat yang memberikan taat setia kepada negara melengkapkan diri dan mempelajari bahasa kebangsaan. Pemimpin pada hari ini perlu percaya akan keunggulan bahasa Melayu dan tidak boleh hanya melakukannya secara santai sahaja tetapi melakukan transformasi bahasa dan budaya tamadun kita dengan mencontohi tamadun seperti negara China.

Menurut Ketua Eksekutif Yayasan Karyawan, Datuk Haji Zainal Abidin Datuk Wira Borhan pula, negara memerlukan sasterawan, negarawan dan budayawan dinamik yang mampu mengolah, membaca dan menterjemahkan kekuatan dalaman yang dimiliki oleh karya agung negara ini dan mampu menggabungkan segala kekuatan elemen tersebut bagi membuanakan dan mengantarabangsakan tradisi ilmu tersebut.

Moderator turut menambah bahawa masyarakat Malaysia perlu memahami dan mengetahui bahawa pada zaman moden ini, UNESCO sebenarnya mengiktiraf beberapa karya klasik Melayu seperti Sulatus Salatin dan Hikayat Hang Tuah, manakala pantun dan Dondang Sayang dari aspek kebudayaan.

Tambah ahli panel lagi, tidak ada salahnya gagasan mengantarabangsakan bahasa Melayu oleh YAB Perdana Menteri itu sebagai suatu tindakan politik atau suatu usaha mencari satu kekuatan politik kerana Perdana Menteri terdahulu juga berbuat sedemikan.

Bahasa Melayu sebenarnya sudah terbukti dalam sejarah sebagai bahasa ASEAN pada suatu ketika dahulu. Walau bagaimanapun, pelbagai cara perlu dilakukan bagi memastikan hasrat menjadikan bahasa Melayu sebagai bahasa ASEAN menjelang tahun 2025. Contohnya, dengan mencontohi tindakan negara jiran seperti Indonesia yang menyediakan guru bahasa di pihak kedutaannya di seluruh ASEAN dan dunia.

Ahli panel ketiga, iaitu YBhg. Datuk Periasamy Muthan, selaku penganalisis politik pula berkata, apabila sesuatu hasrat telah diutarakan oleh YAB Perdana Menteri, sewajarnya agensi yang berkaitan dengan komunikasi menjalankan pelbagai kempen bagi merealisasikan hasrat tersebut. Oleh itu, perlu ada satu gelombang atau gerakan yang melibatkan semua lapisan masyarakat dalam merealisasikan hasrat tersebut kerana bahasa Melayu merupakan milik semua dan bukan hanya milik orang Melayu semata-mata.

Kita perlu menghidupkan roh bahasa Melayu sebagaimana yang dinyatakan dalam Perkara 152. Setakat ini, hanya YAB Perdana Menteri yang dilihat menggunakan bahasa Melayu ketika berurusan di luar negara tetapi menteri lain masih belum menyahut seruan tersebut dan sewajarnya hasrat tersebut dilakukan secara kolektif.

Sebelum mengakhiri perbincangan, YBhg. Prof. Datuk Seri Dr. Awang Sariyan, iaitu Pengerusi Lembaga Pengelola DBP yang juga Pengarah Institut Alam dan Tamadun Melayu (ATMA), Universiti Kebangsaan Malaysia menyatakan bahawa isu-isu yang dibicarakan ini akan dilanjutkan perbincangannya dalam Simposium Pengantarabangsaan Bahasa Melayu yang akan berlangsung pada 22 Mei  2022 hingga 24 Mei 2022 di DBP dan mengalu-alukan penyertaan semua pihak.


Ubat-ubatan Cetakan Tiga Dimensi: Perubahan Baharu Bidang Farmaseutikal

Kuala Lumpur – Malaysia perlu mengorak langkah ke arah pembuatan ubat-ubatan dengan menggunakan mesin pencetak tiga dimensi bagi memastikan sektor perubatan dan farmaseutikal mengalami perubahan positif untuk kesihatan rakyat di negara ini.

Menyentuh perihal ubat-ubatan cetakan tiga dimensi, rancangan Selamat Pagi Malaysia anjuran Radio Televisyen Malaysia (RTM) menampilkan Dekan Fakulti Farmasi Universiti Teknologi MARA Cawangan Selangor, YBhg. Profesor Dato’ Dr. Abu Bakar Abdul Majeed sebagai tetamu undangan untuk berkongsikan pendapat berkenaan dengan topik berkenaan.

Sesi perkongsian dimulakan dengan penjelasan mengenai konsep cetakan tiga dimensi oleh YBhg. Profesor Dato’ Dr. Abu Bakar Abdul Majeed. Beliau menyatakan bahawa cetakan tiga dimensi dalam bidang farmaseutikal ini agak baharu dan masih berada pada peringkat kajian. Hal ini dikatakan demikian kerana bagi menghasilkan sesuatu ubat yang berkesan memerlukan proses yang melalui tiga perkara penting, iaitu keberkesanan, keselamatan dan kualiti.

Jika kita menelusuri sejarah penghasilan ubat-ubatan di Mesir dan China, pembuatan ubat-ubatan adalah dengan menggunakan kaedah tradisional, yakni dengan menggunakan tangan manusia sepenuhnya dan bersumberkan tumbuh-tumbuhan, mineral galian dan haiwan.

Menurutnya, pada kurun ke-19, pembuatan ubat-ubatan dicipta daripada bahan kimia. Sejak adanya kewujudan bahan kimia, pengilangan bahan ubat-ubatan dilihat beroperasi dengan pantas. Apabila elektrik dan elektronik diperkenalkan, pengilangan ubat-ubatan bertambah maju. Hal ini menunjukkan satu kemajuan yang baik. Apabila teknologi komunikasi dan komputer pula diwujudkan, dua teknologi ini digandingkan dengan pengilangan ubat-ubatan, namun belum berada pada tahap yang tinggi. Kini, zaman Revolusi Perindustrian 4.0 dilihat mampu membantu pengilangan ubat-ubatan melalui cetakan tiga dimensi.

Tambah beliau, untuk mencetak ubat-ubatan dalam tiga dimensi, ubat-ubatan tersebut perlu direka bentuk dengan menggunakan komputer dan dipindahkan ke mesin pencetak tiga dimensi. Namun begitu, tidak semua mesin pencetak tiga dimensi dapat melakukan tugasan ini kerana terdapat beberapa keperluan yang perlu dipenuhi oleh sesuatu mesin pencetak.

Antara kelebihan cetakan ubat-ubatan dengan menggunakan mesin pencetak tiga dimensi termasuklah dapat mencetak ubat itu dengan lapisan tertentu dan mengikut keperluan pesakit. Kadar tindak balas ubat-ubatan dalam jangka masa tertentu juga memerlukan mesin pencetak tiga dimensi membuat lapisan demi lapisan agar setiap lapisan itu cair di dalam perut mengikut masa tertentu serta bahan aktif akan diserap ke dalam darah.

Beliau turut berpandangan bahawa berkemungkinan wujudnya satu senario pada masa hadapan, yakni seorang pesakit diberikan preskripsi ubat, kemudiannya diserahkan kepada ahli farmasi dan ubat yang dikehendaki dicetak di farmasi itu mengikut keperluan. Bukan itu sahaja, mesin pencetak tiga dimensi dan keperluan lain berkaitan dengan cetakan tiga dimensi berkemungkinan boleh dibeli dan diletakkan di rumah sendiri. Namun begitu, hal ini memerlukan latihan dan kepakaran tertentu.

Dari segi pengawalaturan, semua ubat memerlukan kawalan yang ketat untuk memastikan ubat itu berkesan, selamat dan berkualiti. Oleh yang demikian, isu cetakan ubat-ubatan secara cetakan tiga dimensi perlu dilihat dari sudut undang-undang bagi mengelakkan sebarang penyalahgunaan.

Sebelum mengakhiri sesi perkongsiannya, beliau menyatakan bahawa bagi menjayakan pembuatan ubat-ubatan dengan menggunakan cetakan tiga dimensi, kerjasama daripada ahli farmasi, ahli kimia, saintis bahan dan pereka bentuk tiga dimensi amat diperlukan.

Ahli farmasi berperanan bagi memastikan kaedah dan proses yang dilalui untuk menghasilkan ubat-ubatan adalah betul. Bahan untuk pembuatan ubat-ubatan ini adalah sangat penting. Hal ini memerlukan kemahiran saintis bahan dan doktor. Pereka bentuk tiga dimensi pula perlu memastikan segala hal ehwal reka bentuk di komputer dan mesin pencetak tiga dimensi berjalan dengan lancar.


Pindaan Akta 655 Mampu Tangani Masalah Pencemaran Air

Untuk mendapatkan maklumat terkini, ikuti kami melalui Telegram

Kuala Lumpur – Pindaan Akta Industri Perkhidmatan Air 2006 (Akta 655) membolehkan pengguna membuat tuntutan terhadap pihak yang mencemarkan bekalan air seterusnya mampu mengekang dan menangani masalah pencemaran air.

Menteri Sumber Asli, Alam Sekitar dan Perubahan Iklim (NRECC), YB Nik Azmi Nik Ahmad menyatakan bahawa kementeriannya menyasarkan pindaan akta ini dapat dibentangkan di Parlimen pada Jun 2023.

Pindaan akta ini melibatkan beberapa seksyen, iaitu peningkatan tempoh hukuman dan kadar denda ke atas tindakan yang berisiko menyebabkan pencemaran kepada mana-mana alur air atau sistem bekalan air. Pindaan melibatkan peningkatan denda daripada RM100 000 kepada RM10 juta, manakala hukuman penjara dinaikkan daripada setahun kepada 15 tahun atau kedua-duanya sekali.

Selain itu, pindaan juga melibatkan penyenaraian kesalahan baharu seperti apa-apa perbuatan yang menyebabkan atau yang berkemungkinan menyebabkan penutupan sistem bekalan air atau gangguan bekalan air kepada pengguna serta melepaskan apa-apa kumbahan, efluen, benda atau bahan ke dalam mana-mana pukat.

Katanya lagi, pindaan tersebut juga membolehkan pemegang lesen perkhidmatan air menuntut semula kos bagi memulihkan sistem bekalan air yang telah dicemari daripada pihak yang didapati bersalah yang menyebabkan pencemaran air.

NRECC juga akan meneruskan pindaan Akta Kualiti Alam Sekeliling 1974 (Akta 127) bagi menangani kejadian pencemaran secara berkesan.

Menurut beliau, pindaan akta tersebut akan dijalankan secara berfasa, iaitu melibatkan elemen kompaun dan penalti bagi memastikan tindakan tegas dapat diambil terhadap pelaku dan pesalah yang menyebabkan pencemaran alam sekitar dalam Fasa Pertama. Pindaan Fasa Pertama ini sedang dimurnikan dan dijangkakan akan dibentangkan di Parlimen pada suku tahun keempat tahun ini.

Pindaan Fasa Kedua yang memperkasakan Akta 127 secara menyeluruh masih diperhalusi dan diteliti bersama-sama pakar undang-undang dan alam sekitar. Berdasarkan penelitian kementerian, draf pindaan Fasa Kedua perlu melibatkan sesi libat urus bersama-sama pihak berkepentingan dan pemegang taruh yang berkaitan seperti agensi kerajaan, pertubuhan bukan kerajaan, pihak penggerak projek pembangunan dan pihak industri agar dapatannya adalah lebih terperinci.

Mengulas lebih lanjut, beliau menyatakan bahawa kerajaan juga sedang melaksanakan beberapa pendekatan bukan struktur bagi memberikan pendidikan dan kesedaran awam tentang kelestarian sungai serta memastikan kualiti air sungai terjamin.

Pendekatan yang dilaksanakan termasuklah Program Pembangunan Denai Sungai Kebangsaan, sambutan Hari Air dan Hari Sungai, Rakan Alam Sekitar, sambutan Hari Alam Sekitar, aktiviti pembersihan sungai dan sebagainya yang bertujuan untuk menonjolkan kepentingan sungai sebagai sumber air.

Susulan itu, tindakan bersepadu daripada semua pihak diperlukan dalam menangani isu pencemaran air secara berkesan, terutamanya peranan kerajaan negeri memandangkan sumber air terletak di bawah bidang kuasanya. Kerajaan negeri pula berperanan penting dalam mengawal pembangunan kawasan yang berhampiran dengan sumber air, melaksanakan pemantauan dan penguatkuasaan yang berkesan.

Pada masa yang sama, pihak berkuasa tempatan juga memainkan peranan bagi mencegah pencemaran terhadap sumber air daripada air basuhan seperti dari medan selera, rumah penyembelihan, bengkel cuci kereta dan sebagainya.


Malaysia dan Singapura Kongsi Kepakaran Perkukuh Bidang Pertanian

Kuala Lumpur – Malaysia dan Singapura bersedia untuk bekerjasama dan memberikan komitmen bagi memperkukuh perdagangan dua hala dalam bidang pertanian seiring dengan matlamat untuk menjamin sumber bekalan makanan yang mampan dan berterusan.

Berdasarkan satu kenyataan media yang dikeluarkan oleh Kementerian Pertanian dan Keterjaminan Makanan (MAFS) hari ini, antara perkara yang dibincangkan semasa kunjungan hormat Pesuruhjaya Tinggi Singapura, TYT Vanu Gopala Menon ke Malaysia di Menara Lembaga Pertubuhan Peladang (LPP), Kuala Lumpur adalah berkenaan dengan kepentingan membangunkan pertanian moden dan aplikasi teknologi pintar dalam sektor pertanian.

Menteri MAFS, YB Datuk Seri Haji Mohamad Sabu berkata, “Kestabilan bekalan makanan ialah satu daripada isu global yang perlu ditangani oleh Malaysia bersama-sama Singapura.”

Menurut beliau, pertemuan ini adalah penting bagi membincangkan kerjasama dua hala antara kedua-dua negara dalam sektor pertanian, terutamanya berkaitan dengan perdagangan agromakanan.

Dalam pertemuan itu juga, Malaysia juga mempelawa Singapura untuk bersama-sama meningkatkan bekalan makanan melalui pelaburan dalam sektor pertanian moden di Malaysia.

Singapura yang merupakan rakan dagang pertanian yang penting bagi Malaysia pula bersedia untuk berkongsikan teknologi dan kepakarannya dalam bidang pertanian pintar.

Untuk makluman, nilai perdagangan dalam sektor pertanian antara Malaysia dengan Singapura adalah berjumlah RM15.99 bilion dari Januari 2022 hingga Oktober 2022.

Turut hadir dalam sesi pertemuan ini ialah Timbalan Ketua Setiausaha (Dasar) MAFS, YBhg. Datuk Azah Hanim Ahmad dan para pegawai kanan MAFS serta wakil Pejabat Pesuruhjaya Tinggi Republik Singapura di Malaysia.


Sumber Perikanan Negara Masih Mencukupi – MAFS

Untuk mendapatkan maklumat terkini, ikuti kami melalui Telegram

Hutan Melintang – Kementerian Pertanian dan Keterjaminan Makanan (MAFS) melalui Jabatan Perikanan Malaysia (DOF) komited membantu kumpulan sasar seperti nelayan laut dan penternak akuakultur untuk terus menyumbang kepada keterjaminan bekalan makanan berasaskan ikan.

Susulan itu, Menteri Pertanian dan Keterjaminan Makanan, YB Datuk Seri Haji Mohamad Sabu telah mengadakan lawatan ke kilang pembuatan makanan, QL Foods untuk melihat operasi penghasilan produk makanan sumber laut.

Sumber perikanan adalah antara keperluan penting bagi rakyat dan permintaan makanan berasaskan sumber laut ini sentiasa meningkat seiring dengan populasi penduduk Malaysia.

Semasa lawatan tersebut, beliau turut menyampaikan bantuan Program Pembangunan Semula Projek Agromakanan (PPSPA) dan Elaun Sara Hidup Nelayan Darat (ESHND). Pengagihan bantuan PPSPA sebanyak RM265 661 diberikan kepada 28 penerima yang terkesan akibat bencana banjir, manakala ESHND pula disasarkan kepada 3320 orang penerima elaun nelayan darat dengan peruntukan berjumlah RM2 515 000 bagi memastikan keterjaminan makanan dalam sektor perikanan darat.

Pada masa yang sama, bantuan input peralatan akuakultur 2022 sebanyak RM2 875 150 turut diagihkan kepada 490 orang penternak dan sebanyak RM210 000 pula diagihkan bagi Bantuan Insentif Peningkatan Kemudahan Biosekuriti Perikanan.

Selain itu, peruntukan sebanyak RM174 520 di bawah program MAFS PRIHATIN turut diagihkan bagi menghargai sumbangan Ketua Jaringan Perikanan sepanjang penggal 2021-2023. Sebanyak 1031 orang ahli telah menerima empat jenis peralatan keselamatan, iaitu ves keselamatan, alat pertolongan cemas, lampu suluh jenis kalis air dan topi. Bantuan peralatan keselamatan nelayan juga telah diagihkan semasa sesi libat urus bersama-sama Persatuan Nelayan Kawasan Hilir Perak.

YB Datuk Seri Haji Mohamad Sabu berkata, “Bantuan yang disampaikan diharapkan dapat membantu pihak yang terkesan akibat banjir untuk bangkit semula. Bantuan ini juga membuktikan bahawa keprihatinan MAFS bagi meringankan bebanan mereka dalam menghadapi tekanan ekonomi disebabkan oleh kenaikan kos sara hidup, pembasmian kemiskinan dan peningkatan pendapatan melalui projek ekonomi berkaitan dengan akuakultur dan komuniti perikanan darat.”

Jelas beliau lagi, bantuan ini juga diharapkan dapat mempertingkatkan sosioekonomi dan daya saing komuniti perikanan melalui pelbagai bantuan yang disediakan seperti insentif bantuan dalam bentuk peralatan mesin dan kemudahan fasiliti yang meliputi seluruh pengusaha yang terlibat dalam rantaian bekalan industri perikanan termasuklah penternak akuakultur, usahawan perikanan dan nelayan darat.

Bantuan yang bernilai RM6 040 331 yang disalurkan bukan sahaja perlu dimanfaatkan oleh penerima dengan sebaik-baiknya, malah sebagai galakan kepada penerima yang terkesan akibat musibah banjir.

Mengulas dengan lebih lanjut, beliau juga menasihatkan DOF agar sentiasa bersedia dalam memberikan bantuan teknikal bagi membolehkan golongan sasar dapat meneruskan perusahaan mereka sekali gus memastikan sumber makanan negara terjamin dan mencukupi.


Sumber Alam Mampu Memperkukuh Ekonomi Negara

Setiu – Selain terkenal dengan pelbagai budaya, Malaysia juga popular sebagai “Mega Biodiversity Country” di seluruh dunia. Baru-baru ini, rancangan Selamat Pagi Malaysia anjuran Radio Televisyen Malaysia (RTM) telah menampilkan Ketua Unit Pembangunan Inklusif dan Kemakmuran, Program Pembangunan Pertubuhan Bangsa-Bangsa Bersatu (UNDP), Encik Asfaazam Kasbani bagi membicarakan topik “Pemeliharaan Sumber Alam, Jamin Ekonomi Setempat”.

Beliau membuka tirai perkongsiannya dengan menyatakan bahawa peranan yang dilaksanakan oleh UNDP dalam membantu kerajaan adalah dari segi pembangunan kapasiti, pembangunan polisi, mendemonstrasikan aktiviti yang boleh direplikasikan di mana-mana agensi dan pihak kerajaan negeri. Mandat UNDP lebih menjurus kepada pembangunan dasar, pembasmian kemiskinan, tadbir urus, kesaksamaan gender, alam sekitar dan pembangunan tenaga yang mampan.

Dalam sesi temu bual ini juga, beliau turut berkongsikan hala tuju yang telah diatur oleh UNDP bagi daerah Setiu di Terengganu. Menurutnya,

Di Setiu, UNDP membantu dari segi inisiatif untuk menjadikan budaya dan seni di sini dapat digunakan dalam bentuk pelancongan dan memastikan pelancongan dalam keadaan kebiasaan baharu ini terkawal dan mampan. Dalam hal ini, UNDP akan menghubungkan matlamat pembangunan mampan yang memfokuskan kepada tiga perkara, iaitu sosial, ekonomi dan persekitaran.

Pada masa yang sama, beliau juga mengupas perihal ekopelancongan dan pelancongan secara besar-besaran. Konsep ekopelancongan adalah melibatkan komuniti itu sendiri dalam memberikan kerjasama dan memastikan kawasan tempatan seperti tanah lembap dan sungai Setiu digunakan dan dijaga selepas melancong.

Sementara itu, pelancongan secara besar-besaran pula merujuk kehadiran pelancong beramai-ramai ke suatu tempat, kemudian menetap di tempat tersebut dalam tempoh masa yang agak lama serta menggunakan sumber tempatan tanpa mengira isu tempatan di tempat berkenaan.

Terlalu banyak peluang dan potensi pelancongan yang boleh diketengahkan di Setiu. Elemen yang unik, budaya dan komuniti adalah antara perkara yang menarik perhatian para pelancong untuk melancong di Setiu.

Pada akhir sesi temu bual, beliau menyatakan bahawa program dan projek yang dilaksanakan oleh UNDP bukan sekadar di Setiu sahaja, malah terdapat juga projek yang dijalankan di Manjung dan Mersing dengan bantuan daripada Kementerian Kewangan Malaysia.


Berpeluh Membakar Lemak?

Untuk mendapatkan maklumat terkini, ikuti kami melalui Telegram

Berpeluh akibat senaman ialah proses semula jadi badan. Walau bagaimanapun, peluh sering dilihat sebagai gangguan. Berpeluh penting bagi mengawal dan mengekalkan suhu badan. Namun begitu, berpeluh juga boleh menyebabkan bau badan dan menjadikan seseorang itu tidak selesa.

Berpeluh dengan banyak semasa bersenam merupakan perkara biasa. Sesetengah orang mungkin berpeluh lebih banyak akibat intensiti senaman yang tinggi, jenis pakaian yang dipakai atau suhu persekitaran semasa bersenam.

Kita juga sering mendengar bahawa berpeluh semasa bersenam akan memaksimumkan pembakaran lemak. Kebanyakan orang percaya bahawa lebih banyak peluh bermakna senaman yang dilakukan adalah lebih baik dan lebih banyak kandungan lemak yang telah dibakar.

Bertahun-tahun lamanya, teori kadar perpeluhan menjadi parameter untuk mengukur keberkesanan senaman dan pembakaran kalori. Namun demikian, benarkah teori tersebut? Adakah lebih banyak peluh yang dikeluarkan bermaksud lebih banyak lemak yang dibakar?

Jawapan kepada persoalan tersebut ialah tidak! Jumlah peluh bukanlah pengukur senaman yang baik atau peningkatan kehilangan lemak. Kenyataan tersebut adalah mitos semata-mata.

Manusia ialah mamalia yang mampu berlari jarak jauh. Walaupun kebanyakan mamalia lain boleh memecut lebih pantas daripada manusia disebabkan oleh beberapa kelebihan lain seperti berkaki empat, namun manusia juga boleh menjadi pelari jarak jauh. Jadi, apakah kaitannya dengan peluh?

Pada asasnya, berpeluh ialah cara semula jadi badan untuk mengawal suhu badan. Badan yang berpeluh ialah fenomena yang menjadikan badan lebih sejuk sebagai tindak balas kepada kenaikan suhu badan.

Berpeluh menyebabkan badan mengeluarkan air dan garam. Peluh akan tersejat ke udara bersama-sama haba daripada badan. Suhu badan manusia yang normal biasanya sekitar 37 darjah Celsius. Namun begitu, sekiranya badan menjadi terlalu panas, sama ada disebabkan oleh suhu persekitaran atau pergerakan manusia yang aktif, badan mempunyai mekanisme semula jadi yang sangat canggih untuk mengesan dan mengawal suhu badan supaya tidak terlalu tinggi.

Sebaik sahaja suhu dalaman badan mula meningkat, hipotalamus akan menghantar isyarat kepada kelenjar peluh yang berada di seluruh badan bahawa sudah tiba masanya untuk mula menyejukkan badan dengan mengeluarkan peluh. Hipotalamus ialah struktur dalam otak yang menghubungkan sistem endokrin dengan sistem saraf. Fungsi utama hipotalamus adalah untuk mengekalkan keseimbangan dalaman badan, termasuklah keseimbangan suhu badan manusia, yang dikenali sebagai homeostasis.

Walau bagaimanapun, proses menyejukkan badan tidaklah semudah dengan peluh yang hanya menitis daripada badan. Sebahagian daripada peluh ini perlu disejat daripada kulit untuk menyejukkan badan dan menjadikan proses perpeluhan ini benar-benar berfungsi. Penyejukan badan melalui peluh bergantung pada prinsip fizik yang dipanggil pengewapan haba.

Proses pengewapan haba memerlukan tenaga untuk menyejatkan peluh daripada kulit. Tenaga yang dimaksudkan ialah haba. Haba badan yang berlebihan digunakan untuk menukarkan peluh kepada wap. Hal tersebut menjadikan kulit semakin sejuk.

Semasa berpeluh, seseorang itu juga akan kehilangan air. Air penting untuk kegunaan organ dalam badan. Hal ini bermakna apabila seseorang itu berpeluh, mereka perlu memastikan air diminum dengan banyak supaya air yang hilang akibat peluh dapat digantikan.

Berpeluh itu tidak membakar jumlah kalori yang boleh diukur, namun berpeluh mengeluarkan cecair yang akan menyebabkan seseorang itu kehilangan berat air.

Kehilangan berat badan akibat kehilangan air melalui peluh merupakan kehilangan berat badan secara sementara waktu. Sebaik sahaja kita meminum air atau makan semula selepas melakukan senaman, kedua-dua perkata tersebut akan digantikan semula bagi sebarang berat badan yang hilang semasa senaman.

Oleh hal yang demikian, bagaimanakah seseorang itu boleh kehilangan lemak?

Satu-satunya cara untuk mencapai kehilangan lemak adalah dengan mencipta defisit kalori melalui pemakanan yang sihat dan senaman yang konsisten. Sebelum ini, teori hubungan antara peluh dengan jumlah kalori atau lemak yang dibakar ini telah tercipta, walaupun tanpa sebarang bukti atau kebenaran untuk menyokong teori ini.

Oleh sebab itu, memaksa diri untuk lebih berpeluh dengan bersenam dalam keadaan panas atau memakai pakaian yang tebal tidak akan menyebabkan kehilangan lemak. Peluh hanyalah menjadi petunjuk bahawa badan kita telah kehilangan air dan bukannya lemak!

Sesetengah orang mendakwa bahawa aktiviti senaman seperti yoga Bikram membolehkan lemak dibakar sehingga 1000 kalori dalam masa sejam, namun dakwaan itu berkemungkinan palsu.

Yoga Bikram ialah yoga yang dilakukan di dalam bilik yang dipanaskan dengan suhu antara 38 darjah Celsius hingga 40 darjah Celsius. Kajian mendapati bahawa hanya 330 kalori terbakar bagi individu wanita, manakala sebanyak 460 kalori terbakar bagi individu lelaki dalam kelas yoga Bikram yang diadakan selama 90 minit. Jumlah tersebut adalah bersamaan dengan aktiviti berjalan pantas sejauh 5.6 kilometer untuk jumlah masa yang sama.

Sesetengah pendapat mengatakan bahawa tenaga diperlukan untuk mengangkut ion yang membolehkan air bergerak ke dalam kelenjar untuk dirembeskan sebagai peluh. Walau bagaimanapun, jumlah kalori yang dibakar tetap tidak banyak. Dengan kata lain, hanya sedikit tenaga diperlukan untuk berpeluh dan hal tersebut tidak mencukupi untuk menghasilkan perbezaan yang ketara terhadap berat badan.

Secara umumnya, kalori tetap dibakar semasa bersenam walaupun seseorang itu tidak berpeluh dengan banyak atau tidak berpeluh sama sekali. Sebagai contohnya, seseorang itu masih membakar kalori semasa berenang, berjoging, berbasikal atau berlari pada musim sejuk.

Hal ini dikatakan demikian kerana aktiviti fizikal itu sendiri sebenarnya yang membakar kalori. Lebih tinggi intensiti senaman dan lebih banyak otot yang digunakan dengan lebih lama senaman dilakukan, maka lebih banyak kalori dibakar dan lebih banyak peluh serta haba dikeluarkan.

Kuantiti peluh yang dikeluarkan oleh seseorang biasanya paling ketara semasa melakukan senaman kardio berbanding dengan senaman latihan bebanan. Namun demikian, hal itu tidak bermakna seseorang itu tidak melakukan senaman yang baik atau kalori tidak terbakar. Keadaan tersebut hanya bermakna suhu badan seseorang itu tidak meningkat dengan banyak.

Antara faktor yang menyumbang kepada kadar perpeluhan termasuklah suhu, kelembapan, genetik, berat badan, pengambilan air, jantina, umur dan tahap kecergasan. Daripada semua faktor ini, berat badan dan tahap kecergasan ialah faktor yang paling mempengaruhi kadar perpeluhan semasa bersenam.

Badan perlu menggunakan lebih banyak tenaga untuk berfungsi pada berat yang lebih tinggi. Hal ini mengakibatkan lebih banyak peluh terhasil kerana terdapat lebih banyak jisim badan untuk disejukkan.

Seseorang yang lebih cergas biasanya akan lebih cepat berpeluh kerana badan lebih cekap mengawal suhu. Berpeluh lebih awal bermakna badan boleh menjadi lebih cepat sejuk. Keadaan ini juga membolehkan seseorang itu bersenam dengan lebih lama pada intensiti yang lebih tinggi. Sebaliknya, orang yang tidak cergas atau lebih berat mungkin juga berpeluh dengan lebih banyak yang disebabkan oleh jisim badan yang besar yang perlu disejukkan.

Untuk menurunkan berat badan, seseorang itu perlu membakar lebih banyak kalori daripada keperluan yang diambil. Dianggarkan sekitar 3500 kalori bersamaan dengan 453 gram lemak. Oleh hal yang demikian, seseorang itu perlu membakar lebih daripada 3500 kalori daripada jumlah kalori yang diambil melalui pemakanan untuk menurunkan berat badan sebanyak 453 gram.

Cara yang terbaik untuk mencapai berat badan yang sihat adalah dengan mengamalkan gaya hidup aktif. Pengambilan diet yang sihat dan bersenam dengan konsisten, misalnya selama 30 minit pada setiap sesi sebanyak lima kali seminggu merupakan cara yang terbaik untuk mencapai matlamat penurunan berat badan dengan selamat.

Dr. Nursyuhada Mohd Sukri, Ketua Jabatan Sukan Prestasi Tinggi, Akademi Kecergasan Pertahanan, Universiti Pertahanan Nasional Malaysia.


Kes Demam Denggi Kian Meningkat

Untuk mendapatkan maklumat terkini, ikuti kami melalui Telegram

Kuala Lumpur – Sebanyak 2149 kes kes demam denggi dilaporkan pada Minggu Epidemiologi ke-7 tahun 2023 berbanding dengan 1967 kes pada minggu sebelumnya, iaitu peningkatan sebanyak 182 kes (9.3 peratus). Pada masa yang sama, sebanyak empat kematian telah dilaporkan akibat komplikasi demam denggi pada minggu ini.

Berdasarkan kenyataan media yang dikeluarkan oleh Kementerian Kesihatan Malaysia (KKM) hari ini, kumulatif kes demam denggi yang dilaporkan hingga kini adalah sebanyak 15 243 kes berbanding dengan 4950 kes bagi tempoh yang sama bagi tahun 2022, iaitu peningkatan sebanyak 10 293 (207.9 peratus), manakala sebanyak 13 kematian akibat komplikasi demam denggi telah dilaporkan berbanding dengan satu kematian bagi tempoh yang sama pada tahun 2022.

Sebanyak 53 lokaliti kawasan panas (hotspot) berada di Selangor, 20 lokaliti kawasan panas di Sabah, empat lokaliti kawasan panas di Wilayah Persekutuan Kuala Lumpur (WPKL) dan Wilayah Persekutuan Putrajaya (WPP) serta dua lokaliti kawasan panas di Pulau Pinang.

Sementara itu, sebanyak lapan kes survelan Chikungunya direkodkan pada minggu ini dengan empat kes dari Pulau Pinang, tiga kes dari Selangor dan satu kes dari WPKL dan WPP, manakala jumlah kumulatif kes ini hingga kini ialah 94 kes.

Bagi survelan Zika pula, sebanyak 328 sampel darah dan satu sampel urin telah dijalankan saringan Zika dan hasilnya menunjukkan negatif bagi semua sampel tersebut.

Ketua Pengarah Kesihatan Malaysia, YBhg. Tan Sri Dato’ Seri Dr. Noor Hisham Abdullah berkata, “Orang ramai tidak seharusnya alpa apabila melakukan pelbagai aktiviti sama ada aktiviti beriadah dan kegiatan rekreasi bersama-sama rakan atau keluarga kerana berkemungkinan waktu kegiatan ini dilakukan adalah serentak dengan waktu puncak gigitan nyamuk Aedes, iaitu antara pukul enam pagi hingga lapan pagi dan pukul enam petang hingga lapan malam.“

Beliau juga menasihatkan orang ramai agar memakai pakaian yang berwarna cerah dan menutup anggota badan serta menggunakan bahan penghalau nyamuk ketika melakukan aktiviti luar, terutamanya pada waktu puncak gigitan nyamuk Aedes.

Jelas beliau lagi, inisiatif lain bagi membebaskan diri daripada tempat pembiakan nyamuk Aedes adalah dengan melupuskan sampah di tempat yang telah ditentukan.

Dapatkan rawatan awal sekiranya mengalami gejala demam denggi seperti demam tinggi secara tiba-tiba, sakit otot atau sakit sendi, sakit kepala dan sakit pada belakang mata. Jika terdapat tanda bahaya demam denggi pula, misalnya muntah, cirit-birit atau perdarahan, segeralah dapatkan rawatan lanjut.

Untuk makluman, orang awam boleh mendapatkan status situasi denggi bagi tempat yang akan dilawati melalui laman sesawang iDengue atau melalui aplikasi iDengue yang boleh dimuat turun menerusi Google Play Store.


Pertukaran MoA UiTM-NUS Memperkukuh Kerjasama Dua Hala

Sungai Buloh – Majlis pertukaran memorandum perjanjian (MoA) antara Universiti Teknologi MARA (UiTM) dengan National University of Singapore (NUS) telah diadakan di Auditorium Khalid Yusoff, Fakulti Perubatan, UiTM Kampus Sungai Buloh, semalam.

Pertukaran MoA ini memperkukuh kerjasama dua hala antara kedua-dua belah pihak sekali gus meningkatkan kompetensi UiTM pada peringkat antarabangsa melalui program perkongsian kepakaran, penganjuran bersama pertandingan antarabangsa, pertukaran staf, aktiviti penyelidikan dan penerbitan.

Dalam majlis tersebut, dokumen perjanjian berkenaan telah diserahkan oleh Penolong Naib Canselor UiTM Global, YBrs. Profesor Dr. Shahriman Zainal Abidin yang mewakili Naib Canselor, YBhg. Profesor Datuk Ts. Dr. Roziah Mohd Janor kepada Pengarah Program Sains Forensik NUS, YBrs, Profesor Madya Dr. Stella Tan serta disaksikan oleh Dekan Fakulti Perubatan, YBrs. Profesor Madya Dr. Fazah Akhtar Hanapiah.

Kerjasama dua hala ini dapat menggalakkan aktiviti penyelidikan dan penerokaan kerjasama antarabangsa baharu pada masa akan datang yang mengarah kepada matlamat untuk mencapai agenda dalam pelan strategik UiTM 2025.

Bersempena dengan majlis ini juga, sebuah bengkel entomologi forensik telah dianjurkan dan disertai oleh 38 orang pelajar yang terdiri daripada 17 orang pelajar Sarjana Sains Forensik dan 21 orang pelajar prasiswazah daripada pelbagai bidang dari NUS. Bengkel yang dianjurkan oleh Institut Bioteknologi Perubatan Molekul ini ialah satu daripada program pertukaran kepakaran yang telah dirintis oleh ahli entomologi dari Fakulti Perubatan UiTM, iaitu YBrs. Profesor Madya Dr. Heo Chong Chin melalui sesi perkongsian dan pembelajaran subjek Entomologi Forensik secara dalam talian sejak tahun 2020.

Bengkel selama lima hari yang bermula dari 20 Februari 2023 hingga 24 Februari 2023 merangkumi beberapa siri syarahan, perbincangan, kerja lapangan, penilaian dan melibatkan perkongsian kepakaran daripada pensyarah UiTM seperti YBrs. Profesor Madya Dr. Razuin Rahimi dan YBrs. Profesor Madya Dr. Heo Chong Chin.

Selain itu, aktiviti pengajaran dan pengurusan bengkel entomologi forensik ini turut melibatkan YBrs. Profesor Dr. Stella Tan dan YBrs. Dr. Shawn Lee serta Mr. Ng Wei Bo yang merupakan pensyarah pengiring bagi rombongan NUS.

Pada masa yang sama, antara penceramah lain yang turut menyertai bengkel ini dan terlibat dalam pengajaran kepada pelajar NUS ialah felo penyelidik, YBrs. Dr. Tania Ivorra, pasca kedoktoran, YBrs. Dr. Abby Jones dan para pelajar pada peringkat Sarjana dan Doktor Falsafah di bawah seliaan YBrs. Profesor Madya Dr. Heo Chong Chin.

Untuk makluman, UiTM ialah sebuah universiti komprehensif yang terbesar di Malaysia dan menyediakan pendidikan inovatif dengan infrastruktur serta teknologi terkini merangkumi 34 kampus, empat kolej pengajian, 13 fakulti dan sembilan pusat akademik di seluruh negara.

UiTM juga menawarkan lebih daripada 500 program akademik pada peringkat asasi, pradiploma, diploma, sarjana muda, sarjana dan doktor falsafah serta program profesional. UiTM sentiasa meluaskan akses pendidikan tinggi dan memainkan peranannya dalam pembinaan negara dengan menyerlahkan potensinya dan memperoleh pelbagai pencapaian terhebat.

Dengan lebih daripada 900 000 alumni dalam bidang sains, teknologi, kemanusiaan dan keusahawanan, UiTM menawarkan peluang dalam membentuk pemimpin pada peringkat kebangsaan, industri dan global bagi mencapai aspirasi untuk menjadi sebuah universiti terkemuka di dunia menjelang tahun 2025.


Uniknya Fenomena Laut Terbelah

Untuk mendapatkan maklumat terkini, ikuti kami melalui Telegram

Fenomena laut terbelah berlaku lagi pada hari Selasa dan Rabu minggu ini di Pantai Tanjung Rhu, Langkawi susulan fenomena air surut penuh. Kejadian tahunan ini dinamakan sebegitu kerana kewujudan beting pasir hingga menampakkan laut seolah-olah terbelah dua.

Fenomena laut terbelah ini membolehkan pengunjung pantai tersebut berjalan kaki merentasi beting pasir, seolah-olah seperti berjalan di atas lautan sejauh 600 meter hingga ke Pulau Penyu, Pulau Kelam Baya dan Pulau Cabang. Beting pasir yang terbentuk lebih kurang satu meter itu seolah-olah membentuk jambatan yang menghubungkan kawasan pantai menuju ke pulau tersebut.

Selain itu, pengunjung dapat menyaksikan pelbagai hidupan laut yang biasanya hanya ditemukan ketika melakukan selam skuba seperti ikan sebelah, cacing laut, ketam dan pena laut. Pengunjung juga dapat menyaksikan sendiri tapak sulaiman berkaki lapan yang biasanya turut terdampar di beting pasir tersebut.

Walau bagaimanapun, pengunjung hanya mempunyai masa selama sejam untuk berada di beting pasir tersebut sebelum air laut kembali pasang semula. Namun demikian, masa selama sejam itu sudah memadai untuk pengunjung mengabadikan kenangan dengan mengambil gambar di kawasan laut terbelah tersebut.

Fenomena unik yang hanya berlaku pada Februari ini menjadikan kawasan ini menjadi tumpuan ramai dari dalam dan luar pulau peranginan itu yang berpusu-pusu mengambil kesempatan untuk merasai suasana berjalan di tengah laut. Fenomena air surut penuh turut berlaku di beberapa kawasan pantai lain seperti di Pantai Teluk Nipah, Pulau Pangkor di Perak dan Pantai Mek Mas, Kuala Besar di Kelantan.

Bagi masyarakat setempat, mencari hidupan laut dan ikan kecil ketika air surut penuh menjadi sebahagian daripada aktiviti riadah yang menyeronokkan. Aktiviti ini biasanya dilakukan dengan menggunakan penyauk ikan sambil berjalan di sekitar kawasan air cetek ketika musim air laut surut besar di sepanjang pantai. Hasil yang boleh diperoleh termasuklah ikan nemo, landak laut dan anak udang kara untuk dijadikan hidupan peliharaan bagi penggemar ikan akuarium. Fenomena ini juga turut memberikan kesempatan kepada penduduk untuk mencari gamat di celah-celah batu karang.

Air surut penuh ialah kejadian air pasang surut yang boleh dikatakan antara kekuatan alam semula jadi yang paling unggul di planet bumi. Pasang surut ialah kejadian naik dan turun paras air di lautan yang bersilih ganti. Kejadian air pasang surut terbentuk akibat tindak balas lautan terhadap daya graviti yang dijana ketiga-tiga objek cakerawala, iaitu bumi, bulan dan matahari.

Kejadian pasang dan surut air dicetuskan oleh daya graviti bulan dan matahari yang bertindak ke atas perairan bumi. Kekuatan daya graviti itu akan berubah apabila kedudukan relatif bumi, matahari dan bulan berubah. Hal ini dapat dilihat dengan jelas semasa berlaku terbit dan terbenamnya matahari dan bulan, fasa bulan dan musim yang berubah sepanjang tahun. Perubahan ini bersifat kitaran, yakni berulang dari semasa ke semasa dan mempunyai kesan yang dapat diukur. Walaupun matahari turut mempengaruhi air pasang laut, namun bulan memainkan peranan yang lebih besar kerana jaraknya yang lebih dekat dengan bumi berbanding dengan matahari.

Aspek kekuatan dan arah tarikan graviti merupakan mekanisme yang menyebabkan titisan molekul air digerakkan dan menghasilkan fenomena ini. Walau bagaimanapun, hal ini turut bergantung pada lokasi sesuatu objek di permukaan bumi.

Air akan pasang dan surut sebanyak dua kali sehari dalam masa 24 jam, yakni membawa perubahan air pasang dan surut pada setiap 12 jam. Perubahan gelombang air ini juga boleh dibahagikan kepada dua jenis, iaitu pasang surut perbani dan pasang surut anak.

Istilah pasang surut perbani atau air pasang besar berasal daripada konsep pasang surut dalam bahasa Inggeris yang bermaksud muncul ke hadapan. Pasang surut perbani berlaku sebanyak dua kali setiap bulan pada sepanjang tahun. Air pasang surut ini terjadi akibat berlakunya fasa bulan purnama dan fasa anak bulan.

Pada masa yang sama, bulan, bumi dan matahari berada pada garisan yang selari. Pada waktu fasa bulan purnama, bumi akan berada di antara bulan dengan bumi, manakala sewaktu anak bulan muncul, bulan akan berada di antara matahari dengan bumi. Pasang surut juga akan menjadi lebih kuat berbanding dengan kelazimannya kerana graviti matahari “ditambahkan” sedikit ke zon graviti bulan dan bumi yang menyebabkan pasang surut ini berlaku.

Pembentukan pasang surut anak pula berkait rapat dengan kedudukan bulan yang berada pada kedudukan 90 darjah dengan matahari. Pasang surut ini berlaku apabila bulan dan matahari berada pada kedudukan sudut tepat, maka graviti daripada bulan dan matahari akan bertentangan dan menyebabkan “bonjol” air laut menjadi lebih kuat. Air pasang akan menjadi lebih tinggi dan air surut akan menjadi lebih surut berbanding dengan keadaan biasa. Pasang surut anak akan berlaku selepas tujuh hari terjadinya pasang surut perbani.

Pasang surut yang berlaku di pesisiran pantai boleh dibahagikan kepada dua jenis, iaitu pasang menyurut dan pasang banjir yang merujuk arus yang dibawa oleh pasang surut tersebut. Pasang menyurut berlaku apabila arus air yang mengalir bergerak menuju ke lautan, manakala pasang banjir merujuk arus air yang mengalir bergerak menuju ke daratan.

Air surut penuh yang berlaku di kawasan pantai ialah pasang menyurut. Ketika ini, pinggir air di kawasan pantai akan mengalir jauh ke tengah laut lalu menjadikan pantai lebih kecil. Bulan dan matahari melakukan tindakan graviti di bumi yang menjadikan jisim air ini bergerak secara kitaran.

Kadangkala, daya tarikan graviti bertindak bersama-sama inersia yang dihasilkan oleh gerakan putaran bumi dan air surut penuh berlaku dengan lebih ketara. Oleh sebab kedekatan bulan dengan bumi, tindakan yang dihasilkannya pada jisim air lebih besar daripada matahari.

Fenomena air pasang surut adalah antara konsep semula jadi yang masih sukar untuk difahami dengan sepenuhnya kerana kejadian ini bukan sahaja merangkumi aspek fizik, malah konsep matematik juga diambil kira untuk menjelaskan hubungan antara graviti bumi dengan bulan dan mekanisme yang berlaku di laut.